Тинглаб тушуниш – хорижий тилни ўзлаштиришнинг муҳим омили » Фаровон юрт\nТинглаб тушуниш – хорижий тилни ўзлаштиришнинг муҳим омили\nУмумий ўрта таълим мактабларида чет тилини ўқитишда ҳар бир педагог синф аудиториясини ҳисобга олиши муҳимдир. Ўқув дастурида бўйича кўрсатилган мавзуни тушунтиришда баъзи ҳолларда инпровизация усулидан фойдаланишга тўғри келади. Чунки ўқитувчи яхши ўзлаштирувчи ўқувчилари кўп бўлган бўлган синфга дарс ўтишда қўллаган методини паст ўзлаштирувчи ўқувчилари кўп бўлган синфга нисбатан қўллай олмайди. Ўқитувчи имкон қадар ҳар бир ўқувчи билан индивудал шуғулланиши лозим.\nНутқ фаолиятига оид мавзуларни тушунтиришда ўқувчи фарқлаши учун инновацион педагогик технологиялардан унумли фойдаланиши мақсадга мувофиқдир.\nНутқ фаолияти турларининг ҳар бирига хос қийинчиликлар мавжуд бўлиб, тинглаб тушунишда қатор қийинчиликлар содир бўлади. Уларни билиш чет тили ўргатишда ҳал қилувчи шартлардандир. Идрок этиш, жумладан нутқни идрок этиб тушуниш муаммолари жаҳон руҳшунослигида анча муфассал ишлаб чиқилиб, чет тили ўқитиш методикаси фани мавжуд назарий мулоҳазалардан самарали фойдаланади. Хўш, мактаб шароитида ўқувчиларнинг тинглаб тушуниш соҳасидаги қийинчиликлар нималардан иборат?\nБиринчидан, тилга оид шаклий қийинчиликлар. Маъноси ҳар хил, товуш шакли эса ўхшаш сўзлар – омофонларни ёки чет тили феълининг мажҳул даражасини тинглаш ва тушуниш мураккаблик касб этади. Омофон ва мажҳул феъл бир қарашда танишга ўхшайди, бироқ аудиоматннинг мазмунини пайқашда ҳийла қийинчилик туғдиради. Иккинчидан, мазмунга доир қийинчиликлар бўлиб, олинаётган ахборот қамровидаги нима, қаерда, ким билан, қачон бўлиши каби далилларни идрок этиш бобида ёки улар орасидаги боғланишни илғаб олиш, шунингдек, умумий ғояга тааллуқли қийинчиликлар мавжуддир. Учинчидан, нутқий идрок қилишнинг шарт-шароитидаги қийинчиликлардир. Булардан нутқ тезлиги, оҳанги ва механик ёзилган аудиоматннинг мураккаблигини эслатиш кифоя. Шу билан бирга аудиоматнни бир марта идрок қилиш, нотаниш одамни тинглаш, овоздаги ўзига хослик кабилар ҳам тушунишда ғов бўлиши табиий. Тўртинчидан, нутқ шаклига оид қийинчиликлар бўлиб, диалог нутқда жавоб қайтариш, монологни тинглашда эса жумлаларни эшитиши хотирасида сақлаш ўқувчи учун муайян қийинчилик келтириб чиқаради. Бешинчидан, тилшунослик нуқтаи назаридан содир бўладиган қийинчиликлардир. Улар лисоний-лексик, грамматик ва фонетик қийинчиликлар деб аталади. Лексикада жуфт тушунчалар (масалан, дунё томонларини ифодаловчи сўзлар, кўп маънолилик (полисемия) турғун бирикмалардаги сўз маъноси, ёрдамчи сўзлар, грамматик жиҳатдан она тилида йўқ ҳодисалар ёки фонетик тарафдан сўзнинг ёзувда ва талаффузда кескин тафовути, урғу ва оҳангнинг ўхшамаслиги тегишли қийинчиликларга сабаб бўлди. Олтинчидан, аудиоматн тузилишига оид қийинчиликлар бўлиб, аудиоматннинг тузилиши ҳам қийинчиликларга олиб келиши аниқланган. Чунки баён этилаётган ахборотни илғаб олишга унинг бевосита даҳли бор. Гапнинг ёки сатр бошининг бир-бирига мантиқан ёпишиши, матннинг юзаки ёки чуқурлиги, нотаниш лексик бирликлар иштироки ва қатор ўхшаш композицион – мазмуний ҳолатлар аудиоматннинг тушунилиши даражасини белгиловчи омиллардир. Юқорида келтирилган муаммоларни бартараф этиш орқали ўқувчиларнинг мавзуни мукаммал ўзлаштиришига эришилади. Бу эса, педагогдан юксак салоҳият талаб этади.\nИнтернет материаллари асосида Умида СОТВОЛДИЕВА тайёрлади.\nТошкент шаҳар, Яшнобод туманидаги 23-умумтаълим мактаби инглиз тили ўқитувчиси.\nAdmin. Жойлаштирган санаси: 23-11-2020, 17:31\nАсосий сахифа » Таҳлилий мақолалар » Тинглаб тушуниш – хорижий тилни ўзлаштиришнинг муҳим омили


намоз укиладиган жой ва намоз укийдиган шахсни гигиенаси.\n00:00 / 14.05.2008 | eski savollar | 3656\nМухтарам Шайх жаноблари ва мусофирчиликда юрган мусулмонларлар ва ватандошлар! Мен хозир Корея республикасида ишлаяпман. Бу ерда иш вакти 12 соат. Бу соатни 1 хафта кундузи 1 хафта тунда ишлаймиз. Иш хакимиз хар холда яхши. [у]Аммо муаммо:[/у] 5 вакт номозни укиб олиш масаласи жуда мени таранг ахволга солган. Укиш ниятим катта аммо буни иложи йук. Чунки конвеерда 1 киши ишламай колса бутун цехни иши тухтаб колиши ёки нормал иш фаолиятига тасир курсатиши мумкин. Бундан ташкари ишимиз чанг. Тахорат олиш учун юз. кул ва оёклар ювилади. Бирок мен ишлаётган ишда тулик ювиниш лозиммикан деб хисоблайман?! Чунки чанг бутун баданга тегади. Кискаси иш тугагач икки марта мачалка билан ювинганингиздан сунг тоза буласиз. Менда обед вактида ярим соат номоз укиб олишга вакт булади. Шунинг учун тулик ювиниб номоз укигани бу вакт етарли булмайди.Шу боис нафл номоз деб икки ракатдан укиб юрдим. Ачинарлиси ушбу гигиеник холат яни тахорат ва кийим масаласи сабаб номозни укимасликни макул куриб укимай юрдим. Намозни факат уйга келиб укишга тугри келди. Юкоридаги холатларга кура куйидаги саволларга илмий асосланган жавоб олишимга ёрдам беринглар. илтимос. 1. Факат тахоратни олиб баданни колган жойи тоза булмаса номоз укиса булаверадими? 2. намоз укиш учун ишчи кийим чанг ва ифлос (харом эмас деб уйлайман) булса шу кийим билан номоз укиш мумкинми? 3. Иш вакти сабаб намозни казо булгани учун уларни уйга келиб нафл намози килиб укийвериш масаласи кандай хал килинади?Нотугри кулланган ибораларим учун узур сурайман ва жавоб учун олдиндан минаддорчилик билдираман.\n1.- Баданнинг қолган жойи нажас бўлмаса бўлди.2. Ишчи кийимда у чанг, лой, қассобларники қон бўлса ҳам намоз ўқилаверади.3. Иш вақти сабабли намозни қазо қилинмайди. Фарзини имо билан бўлса ҳам ўқиб олиш керак. Қазо бўлганини нафл қилиб эмас, қазо деб ўқилади.\nҚууръон оятлари бор китобларни таҳоратсиз ушласа ёки ўқиса бўладими?\n"Кифоя" китоби хакида\nШамоллаганда таҳорат олиш\nБидатни савоб болар деб қилиш\nУзбекистон учун уртача балогат ёши\nМанга нима булди\nТалоқ учун каффорат микдори


Токио-2020. МОҚда дзюдочиларимизнинг Олимпиададаги иштироки таҳлил қилинди / Olamsport.com\n22 сен 11:41\nХабар берганимзидек, куннинг биринчи ярмида Қўмита раҳбарияти спорт курашлари бўйича терма жамоамиз мутасаддилари билан муҳокама ўтказди. Шундан сўнг дзюдочиларимиз чиқиши таҳлил қилинди. Унда терма жамоа мураббийлари Илиас Илиадис ва Нелля Киямова ҳамда Ўзбекистон дзюдо федерацияси вакиллари қатнашишди.\nЙиғилишда ҳар бир вазндаги дзюдочиларимизнинг иштироки кўриб чиқилди. Бир қатор вакилларимизнинг чиқиши танқидий фикрларга сабаб бўлди. Бу борада мураббийларнинг шахсий фикрлари ҳам алоҳида ўрганилди.\n“Дзюдочиларимизнинг спорт формаси жуда юқори эди. Лекин баъзи вазиятларда руҳий томондан камчиликларимиз кўринди. Шундай ҳолатларга дуч келдикки, вазият бизга боғлиқ бўлмай қолди. Парижга тайёргарликка энди бошқача ёндашамиз. Ҳар бир вазнда лицензион ҳудудга кирадиган камида 2 нафардан дзюдочини тарбиялаймиз. Бунинг учун ички потенциалимиз етарли. Рақобат жуда кучли бўлсагина, катта натижага эришамиз”, – деди Илиас Илиадис.\nСуҳбатда мураббийлар штаби бу йилги мамлакат чемпионати натижалари орқали янги Олимпиада циклига тайёрланадиган таркибни саралаб олишни режалаштирилаётганини таъкидлади. Маълум қилинишича, унда Давлат Бобоновдан бошқа терма жамоамизнинг барча вакиллари иштирок этади.


Абу Сумома Анас ибн Молик ибн Назр ан-Нажжорий ал-Хазражий ал-Ансорий (розияллоҳу анҳу) машҳур саҳобийлардан. Ҳижратдан ўн йил аввал Мадинада туғилганлар. Ёшликдаёқ Исломга кирганлар ва бир неча йил Пайғамбар алайҳиссаломга сидқидилдан хизмат қилганлар. Расулуллоҳ (соллаллоҳу алайҳи васаллам) узоқ умр кўриши ва серфарзанд бўлишини тилаб дуо қилганлар. Бадрдан ташқари барча ғазотларда Пайғамбаримиз билан қатнашганлар. Исломнинг улуғ фақиҳ ва муҳаддисларидан. Расули акрамдан 2286 та ҳадис ривоят қилганлар. Шундан 168 тасини ҳам Бухорий, ҳам Муслим келтиришган. 83 тасини ёлғиз Бухорий, 71 тасини фақат Муслим келтирган, 1964 таси бошқа ҳадис китобларида мавжуд. Расулуллоҳ вафотларидан сўнг аввал Дамашқда, кейин Басрада яшадилар. Абу Ҳурайра (розияллоҳу анҳу): «Анас ибн Моликдан бошқа Набий алайҳиссаломнинг намозларига ўхшаш намоз ўқийдиган бирор кишини кўрмадим», деганлар. Ҳижрий 93 (милодий 712) йили бир юз уч ёшда Басрада вафот этдилар. Басрада вафот қилган охирги саҳобий бўлдилар.\nАнас ибн Молик Ибн Назр Ансорий Хазражий ан-Нажжорийнинг кунялари Абу Ҳамза, оналари машҳур саҳобия Умму Сулайм бинти Милҳон розияллоҳу анҳо бўлган. Анас ибн Молик розияллоҳу анҳунинг оталари Молик ибн Назр мушрик ҳолида иймон келтирмай ўлиб кетган эди. Унинг қандай одам бўлганини қуйидаги воқеадан билиб олсак ҳам бўлади: «Умму Сулайм розияллоҳу анҳо Абу Анаснинг олдига келиб: «Бугун сен ёмон кўрган нарса билан келдим», деди. «Сен доимо олдимга анави аъробийнинг олдидан мен ёмон кўрган нарсани олиб келаверасан!» деди Абу Анас. «У аъробий эди. Лекин Аллоҳ уни танлаб олиб, ихтиёр қилиб, пайғамбар қилди». «Келтирган нарсанг нима?» деди эр. «Ароқ ҳаром қилинди», деди хотини. «Бу сен билан менинг ажрашишимиз», деди. Сўнгра мушрик ҳолида ўлиб кетди».\nКейин Анас ибн Молик розияллоҳу анҳунинг оналари Абу Толҳа розияллоҳу анҳуга турмушга чиқдилар. Эру хотин Расулуллоҳ соллаллоҳу алайҳи васалламнинг хизматларида ҳозиру нозир эдилар. Улар Анас ибн Молик розияллоҳу анҳуни ҳам Набий соллаллоҳу алайҳи васалламнинг хизматларига тутишди. У кишининг оналари Умму Сулайм розияллоҳу анҳо ҳам, ўгай оталари Абу Толҳа розияллоҳу анҳу ҳам Пайғамбар соллаллоҳу алайҳи васалламнинг хизматларини қилишга ўта берилган эдилар.\nАнас розияллоҳу анҳудан ривоят қилинади: «Онам мени Расулуллоҳ соллаллоҳу алайҳи васалламнинг ҳузурларига олиб борди. У мени ўз рўмоли билан ўраб ярмини менга изор, ярмини ридо қилган эди. У: «Эй Аллоҳнинг Расули, мана бу Анасча, менинг ўғлим, уни сизга хизмат қилсин деб олиб келдим. Унинг ҳаққига Аллоҳга дуо қилинг», деди. Шунда у зот: ««Эй Аллоҳим! Унинг молини ва боласини кўп қилгин!» дедилар». Анас айтади: «Аллоҳга қасамки, шубҳасиз, менинг молим кўпдир ва бугун болаларимнинг ва болаларимнинг болаларининг адади юздан ортади» (Имом Муслим ва Термизий ривоят қилишган).\nИмом Бухорий ва бошқалар Анас ибн Молик розияллоҳу анҳудан ривоят қиладилар: «Пайғамбар соллаллоҳу алайҳи васаллам Мадинага келганларида Абу Толҳа менинг қўлимдан ушлаб, Расулуллоҳ соллаллоҳу алайҳи васалламнинг ҳузурларига олиб борди ва: «Эй Аллоҳнинг Расули, албатта, Анас жуда хушёр бола, сизга хизмат қилсин», деди. У зотга сафарда ҳам, ҳазарда ҳам ўн йил хизмат қилдим».\nЎша пайтда Анас ибн Молик розияллоҳу анҳунинг ёшлари ўнда эди. Мана шу кундан бошлаб, у киши Расулуллоҳ соллаллоҳу алайҳи васалламнинг ҳузурларида бўлдилар. Расулуллоҳ соллаллоҳу алайҳи васалламни Анас ибн Моликка бўлган муомалалари хўжайиннинг хизматчисига қилган муомаласидек бўлмай, балки отанинг боласига қилган муомаласидек эди. Анаснинг ўзлари айтадилар: «Расулуллоҳ соллаллоҳу алайҳи васаллам бирор қилган ишимни нимага бундай қилдинг ёки буюрган ишимни нега қилмадинг, деб сўрамас эдилар. Балки «Аллоҳ хоҳлагани бўлади, хоҳламагани бўлмайди», дер эдилар».\nАнас ибн Молик розияллоҳу анҳу Расулуллоҳ соллаллоҳу алайҳи васалламга ихлос билан хизмат қилдилар. У киши хизматни вазифа деб эмас, шараф деб билар эдилар. Шунинг учун ҳам Пайғамбар соллаллоҳу алайҳи васалламнинг қандай хизматлари бўлса, жону дил билан бажарар эдилар. Мана шу эътибордан у киши саҳобаи киромлар ичида “Расулуллоҳ соллаллоҳу алайҳи васалламнинг ходими” лақабини олдилар.\nИмом Бухорий ва бошқалар Анас розияллоҳу анҳудан ривоят қиладилар: «Қачон Пайғамбар соллаллоҳу алайҳи васаллам қазои ҳожатга чиқсалар, мен ва бир бола икковимиз ўзимиз билан сувли мешчани олиб келар эдик», деди. Яъни, истинжо қилишлари учун».\nИмом Бухорий ва бошқалар Анас розияллоҳу анҳудан ривоят қиладилар: «Пайғамбар соллаллоҳу алайҳи васаллам Хайбар билан Мадина орасида уч кун туриб, ўзлари билан София бинти Ҳуяйнинг никоҳ валиймасини қилдилар. Мен мусулмонларни валиймага даъват қилиб келдим. Унда нон ҳам, гўшт ҳам йўқ эди. У зот тери дастурхонларни ёзишга амр қилдилар. Уларнинг устига хурмо, қурт ва сариёғ ташланди. У зотнинг валиймалари шундан иборат эди. Мусулмонлар: «Мўминларнинг оналаридан биримикан ёки у зотнинг қўлларига мулк бўлиб тушдимикан?» дейишди. Сўнгра: «Агар уни ҳижобга амр қилсалар мўминларнинг оналаридан бўлур. Бўлмаса, қўлларига мулк бўлганлардан бўлур», дедилар. Шунда жўнаганларида ўз ортларидан жой тайёрлаб бердилар ва у билан одамлар орасига ҳижоб тортдилар». Бу ривоятдан Анас ибн Молик розияллоҳу анҳу таҳоратга сув бериш ва шунга ўхшаш кичик хизматларнигина эмас, тўйга айтишга ўхшаш катта хизматларни ҳам бажаришлари келиб чиқади. Гоҳида хизмат унча-мунча одамга ишониб бўлмайдиган ўта муҳим топшириққа айланиб ҳам кетар эди.\nАнас розияллоҳу анҳудан ривоят қилинади: «Мен болалар билан ўйнаётган эдим. Олдимга Расулуллоҳ соллаллоҳу алайҳи васаллам келиб, бизга салом бердилар. Сўнгра у зот мени ўз ҳожатлари бўйича юбордилар. Мен онамнинг олдига боришга кеч қолдим. Унинг олдига борган чоғимда: «Нега ушланиб қолдинг?» деди. «Мени Расулуллоҳ соллаллоҳу алайҳи васаллам ўз ҳожатлари бўйича юбордилар», дедим. «У зотнинг ҳожатлари нима экан?» деди. «Бу сир», дедим. «Расулуллоҳ соллаллоҳу алайҳи васалламнинг сирларини ҳеч кимга айтмагин», деди. Анас: «Аллоҳга қасамки, агар уни бировга айтадиган бўлсам, албатта, сенга айтар эдим, эй Собит», деди» (Имом Муслим ривояти).\nАнас розияллоҳу анҳудан ривоят қилинади: «Пайғамбар соллаллоҳу алайҳи васаллам: «Эй болам, агар эртаю кеч бировга нисбатан қалбингда ғиллу ғаш бўлмаслигига қодир бўлсанг, шуни қил», дедилар. Сўнгра яна: «Эй болам, ана шу менинг Суннатимдир. Ким менинг Суннатимни тирилтирса, батаҳқиқ, менга муҳаббат қилган бўлади. Ким менга муҳаббат қилган бўлса, мен билан бирга жаннатда бўлади», дедилар. Демак, ҳар бир мусулмон бировга нисбатан ёмонликни соғинмаслиги, ҳеч кимга нисбатан қалбида ғиллу ғаш сақламаслиги керак. Пайғамбаримиз соллаллоҳу алайҳи васалламнинг Суннатларига амал қилиш, бу Суннатни маҳкам ушлаш ана шундай олий мақомга эриштиради.\nИмом Термизий Анас розияллоҳу анҳудан ривоят қиладилар: «Расулуллоҳ соллаллоҳу алайҳи васаллам у кишига: «Эй болагина, намозда аланглашдан сақлангин. Албатта, у ҳалокатдир. Агар, ҳеч имкони бўлмаса, нафлда майли, аммо фарзда эмас», деган эканлар». Ушбу ҳадисдан аланглаш нафл намозда бир оз енгил саналса ҳам, фарзда мутлақо мумкин эмаслигини тушуниб оламиз.\nИмом Бухорий ва бошқалар Иббон ибн Абу Аффош розияллоҳу анҳудан ривоят қилишларича, Анас розияллоҳу анҳу қуйидагиларни айтганлар: «Пайғамбар соллаллоҳу алайҳи васалламга: «Эй Аллоҳнинг Расули, мени дуоси қабул бўладиганлардан қилиб қўйинг», дедим. «Эй Анас, касбингни пок қилгин, дуоинг қабул бўлур. Чунки бир одам оғзига бир луқма ҳаромни солса, қирқ кунгача дуоси ижобат бўлмас», дедилар у зот». Охирзамон Пайғамбари, Ҳабиби Роббил оламин, Муҳаммад ал-Амин соллаллоҳу алайҳи васалламнинг ушбу жавоблари умумий қоида бўлиб қолди. Қайси замон, қайси маконда бўлишидан қатъи назар, ҳар бир мўмин-мусулмон дуоим қабул бўлсин, деса, ҳалол-пок касб қилсин, ейдиган луқмасини ҳалол-пок қилсин. Ана ўшандагина дуоси қабул бўлади.\nСув етишмай қолган пайтда Пайғамбаримиз соллаллоҳу алайҳи васалламнинг мўъжизалари ила озгина сув кўпайиб кетгани бир неча бор такрорланган. Ҳудайбийя ҳодисасида ҳам бир жойга тўпланиб қолган озгина кўлмак сувга камон ўқини суқиб қўйганларида ҳамма аскарнинг ичишига, таҳорат қилишига, уловларнинг суғорилишига ва идишларни тўлатиб олишларига етиб ортадиган миқдорда сув отилиб чиққан. Албатта, бу нарса Пайғамбар алайҳиссаломнинг ўзларига хос. Пайғамбарлардан бошқа ҳеч кимга мўъжиза берилмайди.\nИмом Бухорий ва бошқалар Анас розияллоҳу анҳудан ривоят қиладилар: «Абу Толҳа Умму Сулаймга: «Расулуллоҳ соллаллоҳу алайҳи васалламнинг овозлари заифлигини эшитдим. У зотнинг оч эканларини биламан. Сенда бирор нарса борми?» деди. У: «Ҳа», деди-да, бир неча арпа нони олиб чиқди. Кейин рўмолини олиб чиқиб, унинг бир тарафига нонни ўради. Сўнгра уни қўлтиғимга қистира туриб, у(рўмол)нинг бир қисми билан мени ўради. Кейин мени Расулуллоҳ соллаллоҳу алайҳи васалламнинг ҳузурларига юборди. Бориб, у зотни масжиддан топдим. У зот билан бошқа одамлар ҳам бор эди. Мен уларнинг тепаларига бориб, индамай туравердим. Шунда Расулуллоҳ соллаллоҳу алайҳи васаллам менга: «Сени Абу Толҳа юбордими?» дедилар. «Ҳа», дедим. «Таом биланми?» дедилар. «Ҳа», дедим.\nРасулуллоҳ соллаллоҳу алайҳи васаллам ўзлари билан бирга бўлганларга: «Туринглар», дедилар-да, юриб қолдилар, мен ҳам олдиларига тушиб олиб, юриб кетавердим. Абу Толҳанинг олдига бориб хабарни айтдим. Абу Толҳа: «Эй Умму Сулайм! Расулуллоҳ соллаллоҳу алайҳи васаллам одамларни олиб келдилар. Бизнинг эса, уларга берадиган таомимиз йўқ-ку!» деди. «Аллоҳ ва Унинг Расули билувчироқ», деди Умму Сулайм. Абу Толҳа Расулуллоҳ соллаллоҳу алайҳи васалламнинг олдиларига бориб, у зотни бошлаб келди. Расулуллоҳ соллаллоҳу алайҳи васаллам: «Эй Умму Сулайм, ўзингда борини олиб кел», дедилар. Умму Сулайм ҳалиги нонларни олиб келди. Расулуллоҳ соллаллоҳу алайҳи васаллам амр қилдилар, улар синдирилди. Умму Сулайм ёғ мешини сиқиб ичидаги бор нарсани чиқарди. Сўнгра Расулуллоҳ соллаллоҳу алайҳи васаллам унга қараб, Аллоҳ хоҳлаган нарсаларни айтдилар. Кейин: «Ўнтага изн бер», дедилар. Уларга изн берди. Улар тўйгунларича еб, кейин чиқдилар. Сўнг у зот: «Ўнтага изн бер», дедилар. Уларга изн берди. Улар тўйгунларича еб, кейин чиқдилар. Сўнг у зот: «Ўнтага изн бер», дедилар. Уларга изн берди. Улар тўйгунларича еб, кейин чиқдилар. Сўнг у зот: «Ўнтага изн бер», дедилар. Уларга изн берди. Охири қавмнинг ҳаммаси тўйгунча еди. Қавм етмиш ёки саксон киши эди».\nАнас ибн Молик розияллоҳу анҳудан ривоят қилинади: «Расулуллоҳ соллаллоҳу алайҳи васаллам ўтиб кетаётган эдилар, онам Умму Сулайм у зотнинг овозларини эшитиб қолиб: «Эй Аллоҳнинг Расули, мана бу Анасча», деди. Шунда у зот менга уч дуо қилдилар. Мен бу дунё¬да улардан иккитасини кўрдим. Учинчисини эса, охиратда кўришни умид қиламан» (Имом Муслим ва Термизий ривояти).\nЎша уч дуо қандай дуолар эканини қуйидаги ривоятдан билиб оламиз: Сайёр ибн Рабийъадан ривоят қилинади: «Анас ибн Молик айтадиларки, бир куни онам билан бирга Расулуллоҳ соллаллоҳу алайҳи васаллам ҳузурларига бордик. Онам Расулуллоҳ соллаллоҳу алайҳи васалламга: «Ходимингизнинг ҳаққига дуо қилинг», деганларида Расулуллоҳ соллаллоҳу алайҳи васаллам: «Эй Аллоҳ, буни молу дунёсини кўп қилиб, умрини узоқ қилгин ва гуноҳларини мағфират айлагин», дедилар». Ушбу набавий дуо ижобат бўлиб, Анас ибн Молик розияллоҳу анҳунинг молу дунёлари кўп бўлган, умрлари узоқ бўлган ва Аллоҳ таоло у кишини мағфират қилишидан умидвор бўлганлар.\nАнас ибн Молик розияллоҳу анҳудан ривоят қилинади: «Набиюллоҳ соллаллоҳу алайҳи васаллам менга бир сир айтдилар. Мен уни ҳозиргача бир кимга айтганим йўқ» (Имом Муслим ривояти). Албатта, сир энг яқин одамга айтилади. Расулуллоҳ соллаллоҳу алайҳи васалламнинг Анас ибн Молик розияллоҳу анҳуга сир айтишлари яқинлик аломатидир.\nИмом Бухорий ва бошқалар Анас розияллоҳу анҳудан ривоят қиладилар: «Пайғамбар соллаллоҳу алайҳи васаллам Умму Сулаймнинг уйида намоз ўқидилар. Мен ва бир етим бола у зотнинг орқаларида турдик. Умму Сулайм эса, бизнинг орқамизда турди». Умму Сулайм ҳазрати Анас розияллоҳу анҳунинг оналари. Етим бола эса, Пайғамбаримиз соллаллоҳу алайҳи васалламнинг озод қилган қуллари Абу Зумайранинг ўғли эди. Расулуллоҳ соллаллоҳу алайҳи васаллам билан фақат уч кишининг намоз ўқиши, улардан бири Анас ибн Молик розияллоҳу анҳу бўлиши у кишининг Набий соллаллоҳу алайҳи васалламга қанчалар яқин эканларининг далилидир.\nРасулуллоҳ соллаллоҳу алайҳи васаллам Анас ибн Молик розияллоҳу анҳуни ўзларига яқин олганларидан гоҳида у кишига ҳазил-мутойиба ҳам қилиб турар эдилар. Анас розияллоҳу анҳудан ривоят қилинади: «Гоҳида Набий соллаллоҳу алайҳи васаллам менга: эй икки қулоқ эгаси, дер эдилар» (Имом Термизий ривояти).\nАнас ибн Молик розияллоҳу анҳу доимий равишда Набий соллаллоҳу алайҳи васалламга содиқ қолдилар. Ҳатто у зот Рафиқи Аълога интиқол қилганларидан кейин ҳам бу содиқлик давом этди. Собит ал-Буноний розияллоҳу анҳудан ривоят қилинади: «Анас ибн Молик менга: “Эй Собит, мендан олиб қол. Албатта, сен мендан кўра ишончлироқ бирор кишини топа олмайсан. Мен Расулуллоҳ соллаллоҳу алайҳи васалламдан олганман, у зот Жаброилдан олганлар. Жаброил эса, Аллоҳ таолодан олган», деди» (Имом Термизий ривоят қилган).\nУшбу ривоятдан ҳазрати Анас ибн Молик розияллоҳу анҳунинг Набий соллаллоҳу алайҳи васалламга қанчалар содиқ эканлари ва илмий одобга қанчалар риоя қилишлари кўриниб турибди. У киши Пайғамбар соллаллоҳу алайҳи васалламнинг хизматларида ўн йил бардавом турган, саҳобаи киромлар ичида энг кўп ҳадис биладиганлардан эдилар. Зеҳнлари ўткир, муҳофазалари кучли эди. Шундай бўлса ҳам Пайғамбаримиз айтмаган бирор оғиз сўзни айтиб қўйиб, гуноҳкор бўлиб қолмай, у зот соллаллоҳу алайҳи васалламнинг: «Ким менга ёлғонини қасд қилса, дўзахдаги ўриндиғини олаверсин», деган ҳадислари тахтига дохил бўлиб қолмай, деб ўзларини кўп ҳадис айтишдан тийиб турганлар. Анас ибн Молик ҳаммаси бўлиб, 2286 та ҳадис ривоят қилиб, Абу Ҳурайра ва Ибн Умарлардан кейинги ўринни эгалладилар. Бу зотдан Ибн Сийрин, Собит ал-Буноний, Қатода, Ҳасан Басрий, Зуҳрий ва бошқалар ривоят қилишган.\nИмом Бухорий ва бошқалар ривоят қилишади: «Анас розияллоҳу анҳуга: «Расулуллоҳ соллаллоҳу алайҳи васаллам бомдод намозида «Қунут» ўқиганларми?» дейилганда: «Ҳа, рукуъдан кейин, бир оз муддат», деганлар. Бошқа бир ривоятда: «Расулуллоҳ соллаллоҳу алайҳи васаллам рукуъдан кейин бир ой «Қунут» ўқиганлар. Қориларнинг қотиллари зиддига дуо қилганлар», дейилган». Анас розияллоҳу анҳу аввалги ривоятда «бир муддат» деганларида айнан ушбу иккинчи ривоятдаги бир ой муддатни кўзда тутганлар. Бу ривоятда зикри келган Қунут ўқиш маълум сабабга кўра бўлган. Пайғамбаримиз соллаллоҳу алайҳи васаллам Бани Салама қабиласига етмишта қоридан иборат бир жангчи гуруҳини юборганларида, қабиладагилар хиёнат ва алдамчилик йўли билан ҳалиги қориларнинг ҳаммасини йўлда қатл қилишган. Пайғамбар соллаллоҳу алайҳи васаллам қориларнинг қатл этилганига қаттиқ хафа бўлганлар ва уларнинг қотиллари зиддига бомдод намозида бир ой дуоибад қилганлар. Анас ибн Молик розияллоҳу анҳу бу жавоблари билан кишиларнинг «Бомдодда нимага дуои Қунут ўқилган экан?» деган саволларига қониқарли жавоб берганлар.\nИмом Муслим, Абу Довуд ва Аҳмадлар Яҳъё ибн Язид ал-Ҳуноний розияллоҳу анҳудан ривоят қиладилар: «Анас ибн Молик розияллоҳу анҳудан намозни қаср қилиш ҳақида сўрадим. Шунда у киши: «Пайғамбар соллаллоҳу алайҳи васаллам қачон уч миллик ёки уч фарсахлик йўлга чиқсалар, намозни икки ракат ўқир эдилар», дедилар».\nТермизий, Абу Довуд ва Аҳмадлар Абу Ғолиб розияллоҳу анҳудан ривоят қиладилар: «Анас ибн Молик билан бир эр кишига жаноза ўқидим, у унинг бош томонида турди. Сўнгра қурайшлик бир аёлнинг жанозасини олиб келдилар. «Эй Абу Ҳамза, бу(аёл)га жаноза ўқинг», дейишди. Шунда у тобутнинг ўртасига турди. Шунда унга ал-Аъло ибн Зиёд: «Пайғамбар соллаллоҳу алайҳи васалламнинг жанозада бу(аёл)да турган мақомингда ва эр кишида ҳам сен турган мақомда турганларини кўрганмисан?» деди. «Ҳа», деди Анас ибн Молик ва фориғ бўлгандан сўнг: «Ёдлаб олинглар», деди. Икки жаноза намозда иштирок этган кишилар буюк саҳобий Анас ибн Молик розияллоҳу анҳудан эр кишининг жанозасини ўқиганда бош томонида туриши, аёл кишининг жанозасини ўқиганда ўртасида туриши Пайғамбаримиз соллаллоҳу алайҳи васалламнинг суннатлари эканлигини сўраб олишлари илм¬ни мустаҳкамлаб, аниқлаб олишнинг бир туридир.\nПайғамбаримиз соллаллоҳу алайҳи васаллам Зайнаб бинти Жаҳш розияллоҳу анҳуга уйланганларида валиймани никоҳ кечасининг эртасига қилганлар. Бу уйланиш ҳодисасидаги энг машҳур воқеалардан бири – ҳижоб оятининг нозил бўлиши эди. Ўша машҳур воқеада Расулуллоҳ соллаллоҳу алайҳи васаллам билан бирга у кишига ихлос билан хизмат қилиб юрадиган ёш саҳобий Анас ибн Молик розияллоҳу анҳу ҳам бирга иштирок этган эдилар. Шунинг учун ҳам бу масалада бирор савол чиқса ҳазрати Анас розияллоҳу анҳуга мурожаат қилиш одат бўлиб қолган эди. Ҳатто Убай ибн Каъб розияллоҳу анҳу каби қори ва улуғ саҳобийлар ҳам ҳижоб ояти ҳақида ҳазрати Анас розияллоҳу анҳудан сўрашар эди.\nАбу Бакр Сиддиқ розияллоҳу анҳу Анасни Баҳрайнга юбориш ҳақида ҳазрати Умар ибн Хаттоб розияллоҳу анҳудан маслаҳат сўрадилар. Ҳазрати Умар Анас розияллоҳу анҳунинг тақволарини ва узоқ вақт Расулуллоҳ соллаллоҳу алайҳи васаллам билан бирга яшаганларини эътиборга олиб, «У оқил йигитлардан эди», деб мақтадилар. Анас ибн Молик розияллоҳу анҳу биринчи халифа амри ила Баҳрайнга ишга кетдилар ва у ерда ўз вазифаларини қойиллатиб бажардилар. Абу Бакр розияллоҳу анҳу Анас ибн Молик розияллоҳу анҳуга мактуб ёзиб баъзи ишларни қандай бажарилиши лозимлигини тушунтириб турар эдилар. Имом Бухорий ва бошқалар Анас розияллоҳу анҳудан ривоят қиладилар: «Абу Бакр розияллоҳу анҳу у кишига Расулуллоҳ соллаллоҳу алайҳи васаллам фарз қилган (закот) нарса ҳақида ёзган мактубида: «Садақадан қўрқиб айри-айрини жам қилинмайди ва жам бўлиб турганни айриб ташланмайди. Икки аралаштирган киши ўзаро ҳисоб қилиб олишади», дейилган эди.\nИбн Саъд раҳматуллоҳи алайҳи Анас ибн Молик розияллоҳу анҳудан ривоят қиладилар: «Мени Абу Бакр розияллоҳу анҳу закотга омил қилди. Абу Бакр вафот қилганидан кейин келдим. Шунда Умар розияллоҳу анҳу менга: «Эй Анас! Улов келтирдингми?» деди. «Ҳа», дедим. «Бизга улов олиб келибсан. Мол сеники бўлсин», деди. «У жуда ҳам кўп!» дедим. «Кўп бўлса ҳам сеники!» деди у. Ўша мол тўрт минг эди. Мадина аҳлининг энг бой одамига айланиб қолдим».\nКейинроқ Анас ибн Молик розияллоҳу анҳу Форсни фатҳ қилиш учун олиб борилган урушда фаол қатнашдилар. Фатҳлар тамом бўлгандан кейин подшоҳ Ҳурмузон билан ҳазрати Умар розияллоҳу анҳунинг олдиларига борадиган ҳайъат тузилди. Уларнинг ичида Анас ибн Молик розияллоҳу анҳу ва Аҳнаф ибн Қайслар ҳам бор эди.\nИмом Байҳақий ва Абдурраззоқлар Анас ибн Молик розияллоҳу анҳудан ривоят қилади: «Абу Мусо розияллоҳу анҳу мени Тистир фатҳи хушхабари ила Умар розияллоҳу анҳуга юборди. Бакр ибн Воилдан олти киши Исломдан муртад бўлиб, мушрикларга қўшилиб кетган эди. Умар мендан ўшалар ҳақида сўраб: «Бакр ибн Воиллик ҳалиги одамлар нима қилди?» деди. Мен: «Эй мўминларнинг амири, улар Исломдан муртад бўлиб, мушрикларга қўшилиб кетди. Уларни ўлдиришдан бошқа йўл йўқ», дедим. Умар: «Мен уларни тинчлик билан олмоғим мен учун устидан қуёш чиқиб турган оқу сариқ барча нарсадан кўра маҳбуброқ», деди. Мен: «Эй мўминларнинг амири, агар уларни олсангиз нима қилар эдингиз?» дедим. Умар: «Улар ўзлари чиққан эшикни қайта киришлари учун кўрсатган бўлар эдим. Агар шуни қилишса, улардан қабул қилар эдим. Бўлмаса, қамаб қўяр эдим», деди».\nИбн Саъд Самома ибн Абдуллоҳдан ривоят қиладилар: «Ёз чоғи Анас ибн Молик розияллоҳу анҳунинг ҳузурига боғининг боғбони келиб, қурғоқчиликдан шикоят қилди. Шунда у сув сўраб, таҳорат қилди ва намоз ўқиди. Сўнгра у: «Бирор нарса кўряпсанми?» деб сўради. «Ҳеч нарса кўрмаяпман», деди. У кириб яна намоз ўқиди. Учинчи ёки тўртинчи мартасида: «Назар сол!» деди. «Қушнинг қанотига ўхшаган булутни кўрмоқдаман», деди. У намоз ўқиб, дуо қилишда давом этди. Охири боғбон кириб: «Осмон тўғриланди. Ёмғир ёғмоқда!» деди. «Бишр ибн Шағоф юборган отни миниб, ёмғир қаерга етганига назар солиб кел», деди. У отни миниб, назар солди. Қараса, ёмғир Ғазбоннинг қасридан нарига ўтмаган экан».\nНамозни чин ихлос, хушуъ ва хузуъ билан ўқишда ҳам Анас ибн Моликка етадиган саҳобий кам бўлган. Абу Ҳурайра розияллоҳу анҳу: «Анас ибн Моликдан бошқа, Расулуллоҳ соллаллоҳу алайҳи васаллам намозларига ўхшаш намоз ўқийдиган бирор-бир кишини кўрмадим», дейдилар. Сумома ибн Абдуллоҳ: «Анас ибн Молик намозда қиёмни узоқ қилар эдилар, ҳатто оёқларидан қон чиқиб кетарди», дейдилар.\nМанбалар: 1) Шайх Муҳаммад Содиқ Муҳаммад Юсуф. “Ҳадис ва Ҳаёт”, Тошкент, “Шарқ”, 2009, 26-жуз; 2) Ибн Жавзий. “Сифатус-Савфа”; 3) Аҳмад ибн Ҳалликон. “Вафиятул аҳян фи анбаи абнаиз-заман”, Қоҳира, “Матбаатул-маймуна”, ҳ. 1310; 4) Абул Ҳасан Али Ҳасаний ан-Надавий. “Рижолул Фикри вад-даъвати фил Ислами”, Байрут, “Дору Ибни Касир”, 1999; 5) Кандеҳлавий. “Ҳаётус-саҳоба”; 6) Шоҳ Валийуллоҳ Деҳлавий. “Ҳужжатуллоҳил балиға”, Лоҳур, “Мактабатус- салафийя”; 7) Белазурий. “Футуҳул Булдон”; 8) Муҳаммад ибн Абу Бакр Розий. «Мухтарус сиҳаҳ», Қоҳира, “Ҳайъал мисриятул аммату лил китаб”, 1976; 9) Баҳнасовий. «Хилофату вал хулафаур Рошидийн»; 10) Ибн Ҳишом. «Ас-Сийра ан-Набавийя»; 11) Ибн Саъд. «Ат-Тобақотул-кубро»; 12) Ибн Ҳажар. «Ал-Исоба фи Тамйизис-саҳоба».\n1278 марта ўқилди\nДругие материалы в этой категории: « Миллат мулки\tЗулмдан сақланинглар. Зеро, зулм қиёмат куни зулмат бўлур »


Ислом Австралияга қандай кириб келди? - Hidoyat.uz\nАсосий саҳифа Мақолалар Ислом Австралияга қандай кириб келди?\nЧоп этилди Sentabr 19, 2020 Ислом Австралияга қандай кириб келди?da fikr bildirishni o'chirish\nАвстралиядаги Исломнинг кириб келиш тарихини қитъанинг шимолий қисмидаги Aрнем-Лендр ярим оролида жойлашган қизил қояларга ўйиб ёзилган елканли қайиқларнинг кичик чизмалари билан айтиш мумкин. Бу анъанавий индонезия қайиқлари “прау” сифатида маълум – айнан уларда трепанг ва денгиз бодрингини излаб ривожланаётган Макасар тижорат шаҳридан мусулмон балиқчилар етиб келишган.\nМакасарлик баъзи савдогарлар Австралияда қолишди. Ислом ақидаси аборигенларнинг ғор санъатига таъсир этибгина қолмай, балки уларнинг мифологиясига ҳам таъсир кўрсатган. Мисол тариқасида “валита-валита”деган фигурани келтириш мумкин. Исм арабча “Аллоҳ таоло” иборасидан келиб чиққан бўлиб, айнан шу маънони англатади. Маросим эгилишлари мусулмонларнниг саждасига ўхшайди.\n26,000 аҳолиси бўлган Алис-Спрингс шаҳри чеккасида Австралия марказида бир масжид бор. Уни “афғон масжид” деб аташади, негаки 1860 ва 1930 йиллар орасида деярли 4000 туя етакчилари ўз туялари билан Австралияга келишган. Уларнинг кўпчилиги Афғонистондан эди, лекин баъзилари Ҳиндистон ва ҳозирги Покистондан ҳам эди. Улар чўл ерларини ривожлантиришда асосий роль ўйнади ва минтақада инфратузилмани яратиш ёрдам беришди.\nIslamisemya.com маълумотига кўра бугунги кунда тобора кўпроқ аборигенлер Исломни қабул қилмоқда. 2011 йилда Австралияда аҳолини рўйхатга олиш маълумотларига кўра, 1 1140 нафар киши ўзини мусулмон деб атаган. Бу мамлакат аборигенларининг 1% дан камроғини ташкил этади. Эҳтимол, энг машҳур мусулмон – икки карра жаҳон бокс чемпиони Энтони Мандайн ҳислобланади.\nБаъзи аборигенлар учун Ислом одатий маданий алоқаларнинг давоми, христианлик эса мустамлакачилик билан боғлиқ. Мусулмон Жастинn Агале айтганидек, “Ислом Фитр ва Тавҳид ҳақида аниқ фикрларга эга ва биз табиат билан уйғун яшашимиз керак”.\nБироқ, баъзи аборигенлар учун Исломга мурожаат қилиш янги ҳодисадир. Муҳаммад (номи ўзгартирилган) қачонлардир бошпанасиз эди ва спиртли ичимликларни истеъмол қилар эди, лекин шариат аҳкомлари – мунтазам ибодат, ўз-ўзини ҳурмат қилиш, спиртли ичимликлар, гиёҳванд моддалар, қимор ўйинларни рад этиш – унга зарарли одатлардан қутулиш имконини берди. Энди у барқарор ишга эга.\n“Ислом дини билан танишганимда, умримда биринчи марта ўзимни инсондек ҳис қилдим. Ислом динида топган энг жозибали нарсаларимдан бири, бу унинг мукамаллиги ва бутунлигидир”, – дейди Муҳаммад.


Шавкат Мирзиёев яна бир бор халқимизга...\n03.04.2020 19:39 0 4662\nЎзбекистон Республикаси Президенти Шавкат Мирзиёев раислигида 3 апрель куни коронавирус пандемияси келтириб чиқарган инқирозга қарши курашиш шароитида тадбиркорликни қўллаб-қувватлаш масалалари бўйича видеоселектор йиғилиши ўтказилди. Бу ҳақда давлат раҳбарининг матбуот хизмати хабар берди.\nМуҳокамаларга ўтишдан олдин давлатимиз раҳбари яна бир бор халқимизга мурожаат қилди ва, жумладан, шундай деди:\n– Бугунги кунда бутун дунё, инсоният мураккаб даврни бошидан кечирмоқда. Мамлакатимизда эпидемиологик вазиятни жиловлаш, аҳоли саломатлигини ҳар томонлама ҳимоя қилиш учун барча чоралар кўрилмоқда.\nЮртимизга четдан кириб келган коронавирус касаллигига чалинганлар сони 221 тага етди. Минг афсуски, кўрсатилган тиббий ёрдамга қарамасдан, беморлардан 2 нафари вафот этди. Уларнинг оила аъзолари ва яқинларига ўз номимдан, бутун халқимиз номидан чуқур таъзия билдириб, сабр-тоқат ва бардамлик тилайман.\nБугунги кунда мамлакатимизда 100 минг киши карантинга олинган. Шунингдек, чет элдан салкам 13 минг фуқаро олиб келиниб, улар ҳам тўла карантинга олинди. Тошкент вилоятида 10 минг кишини қабул қилишга мўлжалланган карантин зонаси барпо этилмоқда. Унинг дастлабки бир қисмига хориждан келган 2 минг 200 дан ортиқ фуқароларимиз жойлаштирилди.\nЗангиота туманида 10 минг ўринли 2 та вирусология шифохонаси қурилмоқда. Яқин кунларда ушбу шифо масканларидаги 2 мингта ўрин ишга туширилади.\nҲозирги кунгача 245 мингта тест, 700 мингга яқин ҳимоя воситалари олиб келиниб, даволаш муассасаларига етказилди. Бу ишлар яна давом эттирилмоқда.\nДиагностика, даволаш, карантин ишларини Жаҳон соғлиқни сақлаш ташкилоти тавсиялари ҳамда илғор хорижий тажрибаларга таяниб амалга оширмоқдамиз. Шунингдек, Жанубий Кореядан малакали шифокорлар келиб, ўз тажрибалари билан беморларни даволашда қатнашмоқда. Яқин кунларда бир гуруҳ хитойлик мутахассислар ҳам етиб келиши кутилмоқда.\nБундан ташқари, врачларимиз хорижий ҳамкасблари билан мунтазам видеомулоқотда бўлиб, кундалик тажриба алмашмоқда.\nТаъкидлаш керакки, амалга оширилаётган тизимли чора-тадбирларимиз, албатта, ўз натижасини бермоқда. Касалликка чалинганларнинг 25 нафари тўлиқ соғайиб, реабилитацияга ўтказилди.\nФурсатдан фойдаланиб, бу курашнинг олдинги сафларида чинакам жасорат ва матонат кўрсатаётган жонкуяр ва олижаноб шифокорларимизга чуқур миннатдорчилик билдираман.\nЮзага келган вазиятни тўғри тушуниб, бизни фаол қўллаб-қувватлаётган халқимизга, азиз юртдошларимга раҳмат айтаман.\nШу билан бирга, қанча огоҳлантириш ва тушунтириш ишларига қарамай, жойларда карантин қоидалари бузилаётганини афсус билан айтиш керак.\nҲозиргача 22 мингдан зиёд ана шундай ҳолат аниқланди, 330 киши карантин ҳудудини ташлаб кетган. Карантин вақтида айрим масъулиятсиз шахслар 24 та турли оммавий маросимлар ўтказганини сира оқлаб бўлмайди. Бутун халқимиз ҳаётига хавф солаётган бундай номаъқул ишларга нисбатан кескин чоралар кўрилади.\nИшонтириб айтаманки, коронавирус тарқаб кетмаслиги учун давлат барча чораларни кўради. Аммо шу синовли дамларда ҳар бир ўзбекистонлик, ҳар бир идора, жамоатчилик вакиллари бир мушт бўлиб ҳаракат қилишимиз керак. Касалликни маҳалламизга, уйимизга, оиламизга олиб кирмаслик учун энг аввало ўзимиз масъулмиз.\nАйрим давлатларда юқори гигиенага асосланган кундалик турмуш тарзи, миллий урф-одатлар бу касалликни енгишда жуда муҳим омил бўлмоқда.\nЖумладан, аҳолиси зич, қўшнилари билан савдо алоқалари ўта ривожланган бўлишига қарамасдан, Япония вируснинг кенг тарқалашига йўл қўймади.\nМутахассислар «япон феномени»ни улардаги ўзига хос саломлашиш, шахсий масофани сақлаш, тез-тез кийим алмаштириш, юз-қўлни ювиш, тўла ювиниш, тўғри овқатланиш, фаол турмуш тарзи ва спорт каби 13 та қоида ва урф-одатлар сақланиб қолгани билан асосламоқдалар.\nБу эса бизда ҳам азал-азалдан мавжуд – қўлини кўксига қўйиб саломлашиш, уйга меҳмон келганда қўлга сув қуйиш, жамоат жойларида масофани ушлаш, мева-сабзавотларни кўп истеъмол қилиш каби урфларимизни янада мустаҳкамлашни тақозо этади.\nШунингдек, жамоат жойларида, маҳалла ва хонадонларда дезинфекция ишларини мунтазам давом эттириш лозим. Барча корхона ва ташкилотлар ҳар ҳафтада ўз ходимларини тизимли равишда тиббий кўрикдан ўтказиб туриши зарур.\nҲар қандай қийинчиликка қарамасдан, ўз хизмат бурчини виждонан бажараётган ака-укаларимиз, опа-сингилларимиз, ўғил-қизларимиз фидойилигини юксак қадрлаймиз.\nАҳоли ўртасида ваҳима ва саросима гаплар тарқалишига асло йўл қўймаслик лозим.\nНуроний оталаримиз, мунис оналаримиз ўз жонкуярлиги, сабр-бардоши, эзгу дуолари билан барчага ибрат бўладилар, деб ишонаман.\nМен бугунги кунда уй шароитида таҳсил олаётган талаба ва ўқувчи ёшларимизга мурожаат қилмоқчиман:\nАзиз фарзандларим, уйда вақтингизни бекор ўтказманг! Онлайн дарсларни қунт билан ўзлаштиринг. Китоб ўқинг, билимингизни оширинг, бадантарбия ва жисмоний машқларни бир кун ҳам қолдирманг.\nМана, баҳорнинг иссиқ кунлари ҳам бошланди. Мавжуд қийинчиликка қарамасдан, ҳаёт давом этмоқда.\nФермер ва деҳқонларимиз, тадбиркорларимиз олдида ўта муҳим вазифалар турибди.\nАлбатта, ҳар биримиз кундалик юмушларимизни хавфсизлик ва санитария қоидаларига тўла амал қилган ҳолда давом эттиришимиз зарур. Чунки бугун йўқотган имкониятларимизни эртага тиклаш қийин бўлади, вақтни эса орқага қайтариб бўлмайди.\nПандемияни тўхтатиш учун бутун дунё халқлари қатори биз ҳам жиддий изланишдамиз. Одамларимиз даромадлари камайиб кетмаслиги учун, корхоналаримиз барқарор ишлаши учун барча режаларни кўраяпмиз.\nУшбу соҳа учун бу йил яна 50 миллион доллар маблағ йўналтирилмоқда. Яратилаётган бундай шарт-шароитлар ҳунармандлар учун катта имкониятдир.\nҲурматли ҳунармандлар! Сизларнинг меҳнатингиз, янги-янги ташаббусларингиз ҳозирги вақтда аҳоли бандлигини таъминлашга, албатта, муносиб ҳисса қўшади.\nЯъни, ҳар бир раҳбар корхоналар, тадбиркорларнинг муаммосига алоҳида ёндашиб, уларни ҳал қилишда «бевосита бошқарув» режимига ўтиши керак.\nЯратганнинг ўзи халқимизни ва бутун инсониятни бу офатдан тезроқ озод қилсин, барчамизни ўз паноҳида асрасин!\nШавкат Мирзиёев мурожаат Президент коронавирус\nЖамият Кеча, 21:51\nСиёсат Кеча, 21:00\nЎзбекистон Президенти МДҲ кузатувчилар миссияси раҳбарини қабул қилди


Байрам арафасида талабалар неча кун дам олади? | Ўзбекистон ва жахон янгиликлари\nБайрам арафасида талабалар неча кун дам олади?\nЎзбекистон 19 март 14:12 616\nЎзбекистонда деярли барча ОТМларда 6 кунлик ўқиш белгиланган (айримлари истисно). Демак, талабалар ҳам байрам арафасида ҳафтасига 6 кун ишловчи ходимлар билан бир хил дам олишади. Яъни қуйидаги кунларда ўқиш бўлмайди:\n❗Изоҳ: 23 март (шанба) куни талабалар ўқишга чиқишлари лозим.\nҲуқуқшунос Хушнудбек Худойбердиевнинг ёзишича, Олий ва ўрта махсус таълим вазирлиги ушбу тақвимга ўзгариш киритиш ҳуқуқига эга. Лекин ҳозирча бу ҳақида ҳеч қандай хабар берилмади, демак, барчаси юқорида ёзилган тақвимда бўлади.


Питер Хюистра: Эртага хатосиз ўйнаш ва ютиш учун интиламиз\n29 сентябрь, 2020, 17:03\nТеглар:ОЧЛ | Пахтакор | Персеполис\n"Пахтакор" мураббийи иштирокида матбуот анжумани бўлиб ўтди.\nОсиё Чемпионлар лигасининг чорак финал учрашувида "Персеполис" ва "Пахтакор" клублари ўзаро қарама-қарши келади. Ушбу беллашувдан олдинги матубот анжуманида "шерлар" мураббийи Питер Хюистра иштирок этди. Бу ҳақда, "Пахтакор" матбуот хизмати хабар берди.\n"Барчага хайрли кун! Бизни жуда ҳам кескин ўйин кутмоқда, дейиш мумкин. Биз энг яхши 4 клуб орасидамиз, "Персеполис" жуда кучли рақиб. Шунга қарамасдан, ўйинга яхши тайёргарлик кўрдик ва ғалаба қозонишимизга ишонамиз, мақсадимиз ҳам шу.\nШундай бўлиши ҳам мумкин. Ҳаммаси ўйиннинг қандай бошланишидан келиб чиқади, учрашувнинг аҳамияти юқори. Стартда футболчилар ўзларини қандай тутишларига кўп нарса боғлиқ. Қандай ҳимояланиш ёки вазиятларни кўра олиш каби кичик деталлар ҳам натижага таъсир қилиши мумкин. Ҳаммасини эртага кўрамиз. Унда сен барчасини тўғри қилишинг керак, тўпга тайёр бўлишинг ва ютишга уринишинг керак. Шу сабаб футболчиларнинг майдонда очиқ жойларни кўра олиши, қарорларни тўғри қабул қила олиши кўп нарсани ҳал қилади. Бу баҳсни ютишга уриниш керак, бошқа йўл ҳам йўқ. Бу чорак финал ва унда ҳар бир клуб йўлини давом эттиришни истайди.\nРақибнинг икки йил аввал финалда ўйнагани эртага устунлик беради, деб ўйламайман. Бу муҳим беллашув, бизнинг жамоа таркибида терма жамоада ўйнаган 11-12 нафар ўйинчи бор, улар жаҳон чемпионатлари саралашларида ва умуман катта босимдаги ўйинларда иштирок этган. Бу борада тажрибага эгалар. Футболчиларимиз улардан нима талаб қилаётганимизни яхши ҳис қилишмоқда ва ўйин давомида вазиятни ўзгартириш учун қандай ҳаракатланишни билишади. Шу сабаб, "Персеполис"да устунлик бор, деб ўйламайман. Эртага VAR хизматидан фойдаланилади, бу ҳам қизиқарли тажриба бўлади. Футболчилар учун ҳам, ҳакамлар учун ҳам бу эсда қоларли бўлади.\nБу каби турнирларда ҳар 3 кунда ўйин ўтказганда футболчиларда чарчоқ бўлиши табиий. Кимдир қўшимча бўлимларда иштирок этади, кимдир қийин ўйинларни ўтказади. Футболчиларни организмида ҳам ўзгаришлар юзага келади чарчоқ сабаб. Муҳими эса, бундан чиқиб кета олиш зарур. Бу ҳолатларда ўйинчилар қўшимча имкониятларини ҳам ишга солишлари керак. Биз ҳам жиддий муаммоларга дуч келдик. Пандемик вазият сабаб учта босқичдан иборат жисмоний тайёргарлик устида ишлашимизга тўғри келди. Уларни тетикроқ қилишга уриндик ва улар ҳозир яхши ҳолатда, деб айтишим мумкин. Эртага бу борада янада яхшироқ бўлишга интиламиз," - деди Хюистра.


Паррандачилик даромадли соҳа – Сурхон тонги\nБош саҳифа / Иқтисодиёт / Паррандачилик даромадли соҳа\nСентябр 21, 2018\tИқтисодиёт Изоҳ қолдириш 727 Кўрилди\nҲам гўшт, ҳам тухум, пати ёстиқ, чиқиндиси ноёб ўғит бўлган парранда чин маънода етти хазинанинг бири, десак янглишмаймиз. Шу ўринда, хўш, паррандачилик шу даражада даромадли, фойдали соҳа экан, нега унда, ҳамма паррандачилик билан шуғулланиб қўя қолмайди, деган ўй ўтади хаёлдан.\nРостдан ҳам нега? Ахир айни пайтда давлатимизда тадбиркорлик учун кенг имкониятлар очилган, имтиёзли кредитлар берилаётган бир пайтда нега бу соҳа оқсамоқда, каби саволлар пайдо бўлади. Ҳолва деган билан оғиз чучимайди. Нега десангиз, паррандани боқиш, уни кўпайтиришнинг ўзи бўлмайди-да. Халқ орасида “Молни унинг туёғидан ҳам қаттиқ одам боқади”, деган гап юради. Агар лозим бўлса, паррандачиликка ҳам шу иборани ишлатган бўлар эдик. Парранда боқиш, парваришлаш, айниқса, уни саноатлаштириш билим, бой тажриба, қунт ва эҳтиёткорликни талаб қилади. Аксинча бўлса, бундан фақат зарар кўриш мумкин.\nДенов туманидаги Камолиддин Саидов бошлиқ “Денов Бройлер” хусусий корхонаси, дастлаб, таъсис этилганда тадбиркор анча-мунча зарар кўрганлиги рост. 2014 йилда Тошкент вилоятидан иш бошлаш учун, 75 минг бош товуқ келтирилганди. Аммо махсус ускуналар бир-икки ҳафта кечикиб келганлиги, янги технологиядан оқилона фойдалана олмаслик ҳамда касаллик туфайли товуқларнинг 30 мингдан зиёди нобуд бўлди. Аммо паррандачилик йўлини тутган тадбиркорнинг азми қатъийлиги боис корхонанинг фаолияти тўхтаб қолмади. Тинимсиз меҳнат, изланиш, омилкорлик тадбиркорни бугунги ёруғ манзиллар сари олиб чиқди. 2014 йилда ТИФ “Миллийбанк”нинг Денов туман бўлимидан олинган 450 минг ҳамда 2017 йилдаги 695 минг АҚШ доллари эвазига янги Хитой технологияси келтирилди. Бугунги кунда корхонада 220 минг бош товуқ мавжуд. Кунига 97 минг атрофида тухум олинади. Аммо фойда ва зиён ёнма-ён юради, дейишади.\n— Ўтган йилларда кунига миллион-миллион зарар билан ишлаган кунларимиз бўлди, — дейди К. Саидов. — Аммо тушкунликка берилмадик. Ишлашда давом этдик. Мана, кўриб турганингиздек, кредит қарзлари, зарарларнинг ўрни қопланиб, корхонамиз фойда билан ишлай бошлади. Фаолиятимизни кенгайтириш мақсадида Сариосиё туманидаги “Анорзор” маҳалласи ҳудудида эскидан қаровсиз ётган иморатни олиб, “Қишлоқ қурилиш банк”ининг Сариосиё туман бўлими орқали расмийлаштирилган 1 миллиард 200 миллион сўм кредит эвазига таъмирлаяпмиз. Айни пайтда ишчиларимиз 35 нафар. Агар қурилиш ишлари ниҳоясига етса, яна қўшимча равишда 65-70 та янги иш ўрни яратилади. Келгусида бу ерда 200 минг дан зиёд жўжалар етиштириш имкони пайдо бўлади. Яқин ҳафталар ичида 60 мингта жўжа олиб келинади.\nЎтган йили корхона 120 миллион соф фойда кўрган бўлса, жорий йилнинг 9 ойи мобайнида бу кўрсаткич 100 миллион сўмни ташкил этди.\nКорхонада яхши иш кўрсатган ишчилар ойига меҳнатига яраша 1-1 ярим миллионгача иш ҳақи олишади. Ҳар ойда тегишли тартибда рағбатлантириб борилади. Иш жойида 3 маҳал бепул таом берилади. Хуллас, барча шароит яратиб берилган. Байрамларда “Янги Ҳазорбоғ” маҳалласидаги кам таъминланган оилалар ҳамда шу ҳудуддаги мактабгача таълим муассасига ҳомийлик ёрдами кўрсатилади.\nКорхона маҳсулотлари йил бошида тузилган экспорт шартномаларига кўра, қўшни Тожикистон ва Афғонистон Ислом Республикаларига экспорт қилинмоқда. Ўтган йили 43 200 АҚШ доллари миқдоридаги маҳсулот чет элга экспорт қилинган бўлса, жорий йилнинг 9 ойи-да бу кўрсаткич 40 300 АҚШ долларини ташкил этди. Айни пайтда корхона маъмурияти олдида чет эллик ҳамкорлар билан тузилган 1 миллион 60 минг АҚШ доллари миқдоридаги экспорт шартномасини бажариш мажбурияти турибди. Агар ишлар режадагидек амалга ошадиган бўлса, бу ўз навбатида, воҳамиз иқтисодиёти учун ҳам ижобий таъсир кўрсатади. Хулоса қилиб айтганда, халқ бой бўлса, шубҳасиз, давлатимиз ҳам қудратли бўлади. Бугун ана шу ҳикматни англаган ҳолда меҳнат қилаётган, ўз эҳтиёжларидан ортиб, давлат бюджетига ҳам сезиларли улуш қўшаётган тадбиркорларга асло толманг, деймиз.\nОлдинги Тиббиётда қачон ўзгариш бўлади?\nКейинги Янги уйли бўлган оилалар


Sahifani chop etish - Virusli gepatitdan saqlaning\nJamiyat va inson => Salomatlik => Mavzu boshlandi: Farida 25 Mart 2008, 09:27:42\nNom: Virusli gepatitdan saqlaning\nYuborildi: Farida 25 Mart 2008, 09:27:42\nВИА УСЛИ ГЕЛАТИТДАА САКЛААИАГ\nВирусли гепатитларнинг бешта асосий турлари бслиб, шундан "А", "Е" турлари ошқозон-ичак (снтерал) йсли билан, съни вируслар ичак йслларига оғиз орқали тушганда юқади. Гепатитнинг "В", "С", "Д" турлари сса парентерал йсл билан қон орқали, съни терининг жароҳатланган қисмига, жарроҳлик ва бошқа инъекяислар стказилаётганда, табиий йсл (жинсий алоқа пайтида) орқали юқиши мумкин.\nБундан ташқари гепатит "В" вируслари онадан болага ҳомила ривожланаётган пайтда ва туғиш жараёнида стиши мумкин. Антерал гепатитларнинг асосий юқиш механизми сув, озиқ-овқат ва маиший мулоқот йсллари туфайли ҳам бслади.\nNom: Re: Virusli gepatitdan saqlaning\nYuborildi: Farida 25 Mart 2008, 09:27:52\nАсосан чиқинди билан ифлосланган ичимлик суви касаллик спидемик тусда тарқалишида сабаб бслади.\nГепатит "А" ва "Е"ни мавсумий кспайиши кузги-қишки, иссиқ иқлимли мамлакатларда ёғингарчилик пайтларида содир бслади. Бу турдаги гепатитлар асосан аҳолини сифатли ичимлик суви билан таъминланмаганлиги оқибатида келиб чиқади, съни касаллик қсзғатувчи вируслар билан зарарланган сув манбаларидаги сувни қайнатмасдан истеъмол қилишлари натижасида юқади.\nКасаллик пайдо қилувчи вирусларнинг тарқалиш ва юқиш йсллари турли-туман бслганлиги учун ҳам профилактика чоралари мураккабдир. Бинобарин, вирусли гепатитнинг олдини олишда фақат тиббиёт ходимлари олиб борадиган ишлар етарли бслмайди, бунда кенг халқ оммасининг билими, санитарис маданисти ва профилактика тадбирларини амалга оширишдаги фаол иштироки жуда муҳимдир.\nYuborildi: Farida 25 Mart 2008, 09:28:00\nКасалликни олдини олиш учун аввало уни тарқатувчи манбани, съни беморни ва вирус ташувчи шахсларни аниқлаш ҳамда улардан атрофдаги кишиларга вирус тарқалмаслиги чораларини ксриш керак.\nҲар бир киши озода, саранжом-саришта бслиши, уй-рсзғор буюмларини, идиш-товоқ ва ксрпа-тушакларни тоза тутиши, аҳлат ва чиқиндиларни тегишли жойларга тсплаб, вақтида зарарсизлантириши керак.\nФақат қайнатилган сув ичиш, сув манбаларини ифлослантирмаслик лозим.\nYuborildi: Farida 25 Mart 2008, 09:28:15\nБолалар муассасаларида, кспчилик фойдаланадиган биноларда, транспортда ва озиқ-овқат дсконларида, ошхоналарда озодаликка риос қилиш ва умумий санитарис қоидаларини бажариш сткир юқумли меъда-ичак касалликларининг олдини олишда катта аҳамистга сгадир.\nБеморларга уколларни (айниқса уй шароитида) камроқ қилиб, уларни ичиладиган дорилар билан алмаштириш, қон ва ундан тайёрланган препаратларни снг сснгги чора сифатида қсллаш ҳам мақсадга мувофиқдир. Кспчилик ҳолларда айрим беморлар, агар шифокорлар фақат ичиладиган дори буюрса, аммо укол буюрмаса беморлар "шифокор мени мутлақо даволамаспти" деб шикост қилади. Аки бслмаса, "фалончига плазма қуйишди, менга сса йсқ" деб нолишади.\nYuborildi: Farida 25 Mart 2008, 09:28:54\nЮқоридаги тадбирлар вирусли гепатит "В" ва "С"дек оғир дардни олдини олиш чораларидан бири сканлигини унутмаслигимиз керак. Гепатит "В"нинг вируслари пичоқ, қайчи, устара ва бошқа хил сартарошлик асбоблари ҳамда татуировка қилиш учун ишлатиладиган ниналар, тиш чсткалари хуллас тери ва шиллиқ қаватни жароҳатлаши мумкин бслган барча буюмлар орқали ҳам стиши мумкинлигини унутмаслигимиз керак.\nКасаллик вируслари, бемор ёки вирус ташувчи шахснинг салгина жароҳатланган териси ёки шиллиқ қаватига тушганда ҳамда жинсий йсл билан ҳам юқиши мумкин. Айниқса шифохонада ётган беморларга уйдан овқат олиб келинган идишларни қайтиб олиб кетмаслик керак, бунинг учун овқатни шиша банкаларда ва яеллофан пакетларда олиб келиш лозим.\nYuborildi: Farida 25 Mart 2008, 09:29:52\nБундан ташқари вирусли гепатит билан касалланган беморларда сурункали гепатит, ст йслларининг сллиғланиши, жигар яиррози каби ҳоллар учраб туришини сътиборга олсак кундалик турмушда пархезга риос қилиш ва шифокор назоратида бслиш мақсадга мувофиқдир. Баъзида беморлар турли сабабларга ксра муддатидан илгари шифохонадан чиқиб кетадилар, бундай ҳолларда касаллик қайталаши мумкин. Касаллик даврида жигарнинг бузилган жуда мураккаб фаолисти аста-секинлик билан бир нача ойлар мобайнида тикланади. Бу жараён айниқса гепатитнинг "В" ва "С" турларида узоқ давом стади.\nЮқорида айтиб стилганларга амал қилинса, сйлаймизки касалликни юқтирмай, уни олдини олган бсламиз. Касалликни даволагандан ксра, уни олдини олган афзал сканлигини унутмайлик!\nвилост ДСААМ спидемиологис бслими мудири.


Президент Шайхонтоҳурда қурилаётган истироҳат боғига келди\n16:28 / 26.05.2017\nШавкат Мирзиёев Шайхонтоҳур туманига ташрифи давомида Белтепа ва Жарариқ кўчалари кесишган жойда барпо этилаётган кўнгилочар истироҳат боғи қурилишини кўздан кечирди. Бу ҳақда ЎзА хабар тарқатди.\nДавлат раҳбари боғ лойиҳаси билан танишар экан, мазкур маскан пойтахт аҳолиси ва меҳмонларнинг севимли даргоҳларидан бири бўлиши кераклигини, одамлар ҳордиқ чиқариши учун барча зарур қулайликлар, атроф-муҳит мусаффолигини таъминлайдиган инфратузилма барпо этиш лозимлигини таъкидлади.\n«Бизнинг энг муҳим вазифамиз – одамларнинг фидокорона меҳнати ва дам олиши учун муносиб шарт-шароитлар яратишдан иборат. Бу ерда сайр қилиш учун имконият яратиш ва турли аттракционлар ўрнатиш билан чекланмай, бу масканни катта-ю кичик учун севимли ҳордиқ масканига айлантириш зарур», деди Шавкат Мирзиёев.\nПрезидент кўрсатмаларига мувофиқ пойтахтимизда бунёд этиладиган Қорақамиш истироҳат боғи, «Эски шаҳар» савдо маркази, кўп қаватли турар-жойлар, талабалар миллий илмий-маърифий маркази, Ислом маданияти маркази лойиҳалари янада такомиллаштирилди.\nТошкентнинг Ислом Каримов кўчасида 3,5 минг ўринли Универсал спорт саройи, Махтумқули кўчасида Ашхобод боғи, Шайхонтоҳур туманида замонавий савдо маркази, Алишер Навоий номидаги Ўзбекистон Миллий боғида Ёзувчилар уюшмаси биносини қуриш бўйича лойиҳалар ишлаб чиқилди.


15:03, 05.10.2019 // 17154\nЭрон санкциялар сабаб ўз портларида кемалар юкини тушира олмаётгани ҳақидаги хабарларни рад этади\nЭрон Ғарб ОАВларининг АҚШ санкциялари туфайли мамлакат портларида 20 дан ортиқ кема юкларини тушира олмаётгани ҳақидаги хабарларини рад этади. Бу ҳақда Ҳузистон вилояти портлар ва кемачилик ташкилоти раҳбари Одил Дорис маълум қилди, дея хабар беради «РИА Новости».\nОлдинроқ Reuters агентлиги ўз манбаларига таяниб, АҚШ санкциялари оқибатида юзага келган тўлов ва товарлар импорти борасидаги муаммолар туфайли миллион тоннага яқин буғдой ортилган 20 дан ортиқ кема Эрон портлари яқинида қолишга мажбур бўлаётганини хабар қилганди. Жумладан, «Имом Ҳумайний» ва «Бандар-Аббос» портларида бир ойдан ошиқ вақтдан бери юкларни тушириб бўлмаётгани маълум қилинган.\n«Имом Ҳумайний’ портида юк ортишнинг катта ҳажмлари туфайли кемаларга ‘Чабахар’ ва ‘Шоҳид Рижоий’ ва бошқа портларга бориш таклиф этилмоқда. АҚШ санкциялари туфайли кемалардан юк туширишда муаммога дуч келаётганимиз йўқ. Ҳозирда ‘Имом Ҳумайний’ портининг юк ўтказиш қуввати 3 миллион тоннани ташкил этади. Жорий йилнинг биринчи ярмида бу ерда 24 миллион тонна товар туширилган», — деди Одил Дорис.\n19:37, 20.01.2020 // 124138\n13:49, 20.01.2020 // 100392\n20:29 Кеча // 98267\n21:31, 20.01.2020 // 85812\n18:03, 20.01.2020 // 85488


UzDaily.uz: ЮТП асосчиси Валерий Цепкало Ўзбекистонга келди \nЮТП асосчиси Валерий Цепкало Ўзбекистонга келди\n2017-й. 04-декабрь 17:02\nТошкент, Ўзбекистон (UzDaily.uz) -- 2017 йилнинг 30 ноябрь куни Юқори технологиялар парки (ЮТП, Беларусь) асосчиси ҳамда собиқ раҳбари Валерий Цепкало Ўзбекистонга келди.\nВалерий Цепкало — беларуслик дипломат ва бошқарувчи, Юқори технологиялар парки (Беларусь) асосчиси. Юридик фанлари номзоди. Беларуснинг АҚШ ва Мексикадаги (1997-2002 йиллар) собиқ Элчиси, 2005 йилдан 2017 йилгача Юқори технологиялар паркида директор лавозимида ишлаган.\nБеларуслик мутахассис АКТ вазирлиги ҳамда БМТТДнинг “Самарали давлат бошқаруви ҳамда рақамли трансформация ривожланишига кўмаклашиш” қўшма лойиҳасининг қўллаб-қувватланиши ёрдамида таклиф этилди.\nВ.Цепкало Ўзбекистонга АКТдан фойдаланишга асосланган иқтисодиётнинг юқори технологияли тармоқни фаол ривожлантириш ва шакллантириш шароитлари, жумладан, яқинда ташкил этилган Ахборот технологияларини ишлаб чиқиш ва жорий қилишни қўллаб-қувватлаш бўйича “Mirzo Ulugbek Innovation Center” Инновация маркази фаолияти билан танишиш мақсадида ташриф буюрди.\nЎзбекистонга ташрифи давомида Валерий Цепкало Ўзбекистон Республикаси Ахборот технологиялари ва коммуникацияларини ривожлантириш вазирлигида қабул қилинди.\nУчрашув давомида В.Цепкало “Mirzo Ulugbek Innovation Center” Инновация марказининг оёққа туриши ва ривожланиши учун зарур бўлган барча ёрдамини беришга тайёрлигини таъкидлаб ўтди.\nБеларуслик меҳмон “Mirzo Ulugbek Innovation Center” Инновация маркази вакиллари билан қатор учрашувлар ўтказади. Мазкур учрашувлар давомида В. Цепкало IT-тармоғидаги ўз тажрибаси ва билимлари билан ўртоқлашади. У шунингдек, Марказ фаолиятини такомиллаштириш ҳамда Ўзбекистоннинг ахборот технологиялари соҳаси салоҳиятини ошириш борасида ўз тавсияларини беради.\nЮқори технологиялар парки асосчиси Ўзбекистон Республикаси Президенти ҳузуридаги Давлат Бошқаруви Академияси тингловчилари ҳамда “Mirzo Ulugbek Innovation Center” Инновация маркази резидентлари билан ҳам учрашади.


Кимга қанча пенсия тайинланади? - Ayol.uz\nSayt admini 26.04.2017 07:44 4830 01\nМеҳнат фаолиятини якунлаган ҳар бир инсонни, энг аввало, унга қанча пенсия тайинланиши ўйлантиради. Умуман, ижтимоий таъминотнинг мазкур тури ишлаётган ҳеч кимни бефарқ қолдирмайди. Аммо бу борада баъзан тушунмовчиликлар, муаммолар юзага келиб туради. Президент виртуал қабулхонасига келиб тушаётган энг кўп мурожаатларнинг ҳам мазмуни айнан пенсия таъминоти билан боғлиқ. Молия вазирлиги ҳузуридаги Бюджетдан ташқари пенсия жамғармаси Пенсия тайинлаш бўлими бошлиғи Зафар Хўжаев фуқароларни ушбу масалада қизиқтирган айрим саволларга жавоб берди:\n— Ёшга доир пенсияга чиқиш учун энг кам иш стажи неча йил бўлиши керак?\n— Бунинг учун ҳақиқатда ишлаган иш стажи камида 7 йил бўлиши зарур.\n— Агар иш стажи умуман бўлмаса ёки 7 йилдан кам бўлса-чи?\n— Бундай ҳолларда аёлларга 60 ёшга ва эркакларга 65 ёшга тўлганда ёшга доир нафақа тайинланади.\n— Фуқаро пенсияга чиққанда унинг ўртача ойлик иш ҳақи қандай тартибда ҳисобланади?\n— Ишдаги мавжуд танаффуслардан қатъи назар, охирги ўн йиллик меҳнат фаолияти давомидаги исталган кетма-кет беш йилдаги умумий иш ҳақи олиниб, уни 60 га бўлиш орқали ўртача ойлик иш ҳақи ҳисоблаб чиқарилади.\n— Ёшга доир пенсияни ҳисоблаш тартиби-чи?\n— Бунда пенсия таянч (тўлиқ) миқдори — пенсия ҳисоблаб чиқариш учун олинадиган ўртача ойлик иш ҳақининг 55 фоиз миқдори (аёлларга 20 йил, эркакларга 25 йил) олинади. Бироқ унинг миқдори ёшга доир энг кам пенсиянинг 100 фоизидан кам бўлмаслиги керак.\nТалаб қилинадиган иш стажи (аёлларга 20 йил, эркакларга 25 йил) дан ҳар бир ортиқча ва тўлиқ йил учун пенсиянинг таянч миқдори пенсия ҳисоблаб чиқариш учун олинадиган ўртача ойлик иш ҳақининг 1 фоизи миқдорида оширилади.\nМасалан, фуқаро (аёл) 55 ёшда, 35 йил иш стажига эга (иш стажи 15 йил ортиғи билан). Ўртача ойлик иш ҳақи 200 минг сўм. У қуйидаги тартибда ҳисобланади:\nПенсиянинг таянч (тўлиқ) миқдори — 110000 сўм (200000х55%), ушбу миқдор ёшга доир энг кам пенсиядан кам бўлгани учун ёшга доир энг кам пенсия миқдори ҳисобга олинади — 292940 сўм. Ортиқча 15 йил иш стажи учун эса қўшимча 30000 сўм (200000х15%) ҳам ҳисобланади. Шунда умумий пенсия миқдори 322940 сўмни (292940+30000) ташкил этади.\nЁки яна бир мисол. Фуқаро (эркак) 60 ёшда, 32 йил иш стажига эга (7 йил ортиғи бор) бўлиб, ўртача ойлик иш ҳақи 900 минг сўм. Буни ҳисоблаш тартиби қуйидагича:\nПенсиянинг таянч (тўлиқ) миқдори — 495000 сўм (900000х55%). Ортиқча 7 йиллик иш стажи учун қўшимча 63000 сўм (900000х7%) қўшилади. Демак, умумий пенсия миқдори 558000 сўм (495000+63000) бўлади.\nКўриниб турибдики, талаб қилинадиган ва ундан ортиқ иш стажига эга фуқаронинг пенсия миқдори, асосан, иш ҳақлари қанча юқори бўлса, шунга мутаносиб равишда ошиб бораверади.\n— Чет элда ишлаган давр иш стажига кирадими?\n— Агар фуқаро Меҳнат вазирлигининг Ташқи меҳнат миграцияси масалалари агентлиги орқали шартнома тузиб, чет элда ёлланган ҳолда ишласа ва Пенсия жамғармасига ўрнатилган тартибда суғурта бадалларини тўласа (ҳар ой учун энг кам иш ҳақи миқдорида), унинг иш стажи ва тўлаган суғурта бадали пенсия тайинланганда ҳисобга олинади.\n— Пенсионер пенсияси билан боғлиқ барча маълумотларни мобиль телефондан ҳам билиш имкони бор экан. Бу хизматдан фойдаланиш учун нима қилиш керак?\n— Бунинг учун 10711 қисқа рақамига SMS юборилса, фуқарога пенсияси билан боғлиқ барча маълумот келиб тушади. Унга уланиш учун эса аввал * фуқаронинг пенсия гувоҳномаси рақами * 1 * uz # дан сўнг чақирув тугмаси босилади. Шундан сўнг хизмат ёқилади. Шу орқали фуқаро ёки пенсионерга ҳар ойлик маълумотлар узатилади. Булар — пенсиясининг миқдори, агар фуқаро пенсияга чиқаётган бўлса унга пенсия тайинлангани, ҳар ой тўлангани, пенсиянинг тўланиш муддати қачон якунланиши (ногиронлик, боқувчисини йўқотганлик пенсияси назарда тутилмоқда) каби маълумотларни ўз ичига олади.\n— Пенсияга чиқаётган фуқаро ўзига қанча миқдорда пенсия тайинланаётганини олдиндан билиши мумкинми?\n— Албатта. Бунинг учун Пенсия жамғармасининг расмий pfru.uz сайтида ишга туширилган «Пенсия калькулятори» хизматидан фойдаланса кифоя. Унинг ёрдамида фуқаро ўзининг дастлабки пенсиясини юқорида айтилган амалларни бажариб, ҳисоблаб чиқариши мумкин.\n— Дейлик, пенсия жамғармасининг айби билан фуқаронинг пенсиясини тайинлашда хатолик юз бериб, унга кам миқдорда пенсия ҳисобланган. Йиллар ўтиб бу аниқланди. Шундай ҳолда пенсионернинг аввалги йиллардаги ололмай қолган пуллари нима бўлади?\n— «Фуқароларнинг давлат пенсия таъминоти тўғрисида»ги қонунининг 59-моддасига мувофиқ, фуқаро Пенсия жамғармасининг айби билан олмаган ёки ололмаган пенсия суммасини орадан қанча муддат ўтиб кетганидан қатъи назар, тўлиқлигича олиш ҳуқуқига эга.\n— Пенсионер бошқа жойдан қўшимча рағбатлантирувчи пул ёки гонорар олса, қандай ҳолларда унинг пенсияси тўлалигича сақлаб қолинади?\n— Қонун ҳужжатларига кўра, агар пенсионернинг олаётган ушбу суммаси ёшга доир энг кам пенсия миқдоридан ошмаса, у ҳолда фуқаронинг пенсияси тўлиқ миқдорда сақлаб қолинади.\nМанба: "Оила даврасида" газетаси\nЎзбекистонликларнинг қарийб 91 фоизи оилаларнинг ажрашишига салбий муносабатда\nЯнги узилган гуллар умрини узайтирамиз


Эронда мотам: Рафсанжоний оламдан ўтди!\nПушкин таваллудига: "Олтин бешик авлодлари" романидан парча...(1-қисм)\n08 Январь 2017 21:56 1216\nЭрон халқи оғир жудоликка учради. Эрон Ислом жумҳуриятининг собиқ президенти, мамлакатнинг йирик сиёсий-ижтимоий арбоби Али Акбар Ҳошимий Рафсанжоний 82 ёшида юрак хуружидан оламдан ўтди. Бу ҳақда бир неча дақиқа аввал Reuters хабар берди.\nРафсанжоний 1980-89 йилларда Эрон Олий Мажлиси Раиси, 1989-97 йилларда Эрон президенти сифатида иш олиб борган, у ўз президентлиги даврида араб давлатлари ҳамда Марказий Осиё, Кавказ мамлакатлари билан Эрон ўртасида ўзаро самимий муносабатлар шаклланишига катта ҳисса қўшган.\nСервер Жепаров фаолиятини Эронда давом эттиради!\n2017-01-12 16:23:07 649\n2017-05-09 12:21:55 1452\n2017-02-27 19:56:57 1293\nАдабиёт 26.05.2018 39\nАдабиёт 26.05.2018 50\nЖамият 24.05.2018 164\nБизнес 23.05.2018 96\nАдабиёт 23.05.2018 253\nНа Русском 22.05.2018 235\nСиёсат 22.05.2018 203\nЖамият 18.05.2018 568\nТаҳлилий 18.05.2018 603\nЖамият 14.05.2018 881


Канчельскис: «Дерби - бу дерби» » Lochinlar.UZ\n» Интервью » Канчельскис: «Дерби - бу дерби»\nКанчельскис: «Дерби - бу дерби»\nСуперлиганинг 3-туридан ўрин олган "Андижон" - "Навбаҳор" учрашувидан кейинги матбуот анжуманида меҳмонлар бош мураббийи Андрей Канчельскис ўз фикрларини билдирди.\n“Дерби бу дерби. "Андижон" ўйинга яхши тайёргарлик кўргани билиниб турди. Биз ҳам шунга яраша тайёрланган эдик. Доим дербилар шундай ўтади. Бугунги баҳсни ёмон ўтказдик деб ўйламайман. Айниқса, иккинчи бўлимда бизда ҳам, рақибда ҳам гол уриш учун имкониятлар бўлди. Барчага очколар керак. Биринчи бўлиб гол киритганимизда натижа бошқача бўлар эди ҳисоблайман. Йигитларга ўйин учун раҳмат айтаман. Мухлисларга ҳам бугунги учрашув ёқди деб ўйлайман. Улар бизнинг 12-футболчимиз, бугун икки очко йўқотдик”, – деди Канчельскис.\n- (Кулади) Агар мен 2 очко йўқотган бўлсам, демак натижадан қониқмаган бўламан.\n- Менимча бугун "Навбаҳор" "Пахтакор" ва "Локомотив"га қарши ўйинлардаги билан таққослаганда ўз имкониятидан пастроқ ўйнагандек туюлди.\n- Бу саволга қисман жавоб бердим. Дерби бўлгани учун шундай бўлди. Битта ўйинда исталган жамоа ажойиб тайёрланиши ва ажойиб ўйнаши мумкин. Аммо бутун мавсум давомида бундай бўлиши қийин. Дербидаги босим футболчиларга таъсир қилди деб ўйлайман.\n- Коронавирус туфайли чемпионат тўхтатилди. Бундай вазиятда жамоа футболчиларининг спорт формасини ушлаб туриш қийин бўладими?\n- Афсуски бу жуда ёмон. Бошқа томондан бўш трибуналар остида ўйнаш ҳам ёмон. Соғлиқни сақлаш вазирлиги қандай қарор қабул қилишига боғлиқ. Ҳар бир футболчининг оиласи бор, улар ҳам инсон. Албатта қийин бўлади, аммо нима ҳам қила олардик.\n- Андижонга илк бор келдингиз. Стадион, муҳит ёқдими?\n- Стадион ажойиб, муҳит ҳам. Агар майдонга яна бироз яхшироқ қарашганида нур устига аъло нур бўларди. Бизни яхши қабул қилишганидан хурсандман. "Андижон"га омад, мухлисларга соғлик тилайман.\n- Улар яхши ишлашди, бизга ҳам, рақибга ҳам сариқ карточкалар кўрсатишди. Дербини бошқариш доим қийин бўлиб келган.\n- Бугун "Навбаҳор" Ўткир Юсуповсиз қандай ўйнаган бўларди?\n- Бизда бир футболчи эмас жамоа ўйнайди. Таркибда 18 футболчи бор. Барчанинг ҳаракатидан қониқдим. Кимдир яхши ўйнади, кимдир ёмон. Юсупов каби бошқа футболчиларга раҳмат айтаман.скачать dle 10.4фильмы бесплатно\nNavbahor chempion 17-03-2020 11:02\nLochin79 бизни халк колок эмас кизиккон халк горячий халк стадионни тулдириб утирган 22 минг мухлис стадионга епирилиб тушиб кетса уддалаб булмай колади шунинг учун хам ИИБ керак улар булмаса оломон унча бунча нарсаларни бузворади европада эса хозир жа унчаликмас анча тарбияланиб колган англия уйинларини курасизку доим жамоаси 0-3 га ютказаетган булса хам куллаб кувватлаб туради бизни мухлисларга ухшаб сукинавермайди ! шунинг учун мухлисларни хам тарбияланишига вакт керак!\nниязов отабек 16-03-2020 15:32\nХудо хохласа бу вирус деган бало тез кунларда йуколади ва яна футбол учрашувлари бошланади хаммамизни худо уз панохида асрайди иншаоллох\nbatinkov 16-03-2020 13:31\nAgar uz holiga quyib quysa ancha muncha komanda ham PAXTAKORNI qoqib quyadi lekin paxtakor ga hamma yonbosishini biladi shunga UYINCHILAR ham naxhuy kerak deydi.\nНорин олга бос 16-03-2020 11:25\nХурматли ишкибозлар уч хафталик карантин вактида хаммага сабр каноат тилайман. Уч хафта футболсиз яшаш бу жуда кийин. Эндигина чемпионатимиз бошланган бир пайтда тухтаб колиши ачинарли холат. Майли нима булгандаям бу синовлардан эсон омон утиб олайлик. Оллох бизга бу синовларда сабр бардош берсин хаммамиз сог саломат булайлик. Кеча нима булган булсаям футболчиларимиз сог саломат булишсин карантиндан кейин Насаф билан булган уйинда бунданда яхширок уйнаб Каршидан галаба билан келишлигини яратгандан сураб коламан. 6-март куни Локоматив уйинида 18-секторда утирган мухлисларга салом йуллайман. Кушним Бахтиёрдан мени яъни "Норин олга бос"ни сураган мухлисга алохида саломлар булсин\nLochin79 16-03-2020 00:36\nTurnir jadvalini vaqtida uzgartiringlar adminlar iltimos\nLochin79 16-03-2020 00:35\nNega vidioda doim organ hodimlari kurinaveradi.nahotki bizda hali ham organdagilar boshqarsa uyinni. Evropa uyinlarida 60000 ming odam kirsa ham mentlar kurinmaydi. Bizda 5000 odam kirsa shundan 1000 tasi organ buladi. Nahotki bizni halq shunchali qoloq bulsa\nNavbaxor 15-03-2020 21:20\nJanob Kalcheniskis hujumchlar ustida xam ishlang hujum chizigi (0) nol


Ализол – 20 – Meducate.uz – Дорилар ҳақида маълумотлар ўзбек тилида\nАлизол – 20\nHome Йўриқномалар Ализол – 20\nALIZOL – 20\nПрепаратнинг савдо номи: Ализол – 20\nфаол модда: омепразол – 20 мг;\nТаърифи: оқ гранулалар сақлаган, пушти рангли қалпоқча ва рангсиз қобиқли қаттиқ желатинли, «2» ўлчамли капсулалар.\nОмепразол –секрециянинг якуний босқичини таъсирловчисидан қатъий назар ингибиция қилиш учун шароит яратадиган пептик яраларни даволовчи янги йўналишдаги дори воситаларнинг вакилидир. Омепразол капсулалари қобиқ билан қопланган микрогранулалар сақлайди, омепразолнинг аста-секин ажралиб чиқиши 1 соатдан кейин бошланади, 2 соатдан кейин максимумга эришилади, ҳар кунги бир марталик қабулда эса, препаратнинг таъсирида меъда ширасининг чиқарилишини назорати 24 соат давомида таъминланади. Омепразол меъданинг париетал ҳужайраларининг секретор юзасидаги Н+/К+АТФ-аза фермент тизимини ингибиция қилиб, специфик таъсир қилади, шу билан меъда бўшлиғига водород ионларини якуний ташилишини блоклайди ва шундай қилиб, меъда секрециясини базал ва таъсирловчилигини чақирган секрециясини самарали блоклайди. Омепразол ацетилхолин ва гистамин рецепторларига таъсир кўрсатмайди.\nОмепразол кислотали муҳитда турғун эмас. Меъдада капсула тез парчаланиб, махсус қобиқ билан қопланган микрогранулаларни ажратиб чиқаради. Микрогранулаларнинг қобиғи ўн икки бармоқли ичакка тушганида ишқорий муҳитда тез эрийди. Бу препаратни яхши ва аста-секин сўрилишини таъминлайди.\nПрепаратнинг биокираолишлиги кекса ёшли одамларда ва жигар функциясининг бузилишлари бўлган беморларда ошади, буйрак функциясини етишмовчилиги бунга таъсир кўрсатмайди. Сўрилганидан кейин омепразол жигарда деярли тўлиқ метаболизмга учрайди ва организмдан сийдик билан чиқарилади.\nОмепразол меъда ширасининг секрециясини ингибиция қилиш лозим бўлган қуйидаги касалликларни даволаш учун танлов препарати ҳисобланади:\n– ўн икки бармоқли ичак яраси;\n– меъданинг хавфсиз яраси;\n– оғир эрозив эзофагит билан бирга кечувчи гастроэзофагеал рефлюкс;\n– Золлингер-Эллисон синдромидаги меъданинг патологик гиперсекрецияси.\nКапсулалар бутунлигича суюқлик билан бирга қабул қилинади. Меъда ва ўн икки бармоқли ичак ярасида омепразол кунига 1 марта 20 мг (1 капсула) дан овқатланиш вақтида ёки овқатдан кейин қабул қилинади. Зарурати бўлганида дозани кунига бир марта 2 капсула (40 мг) гача ошириш мумкин. Ўн икки бармоқли ичак ярасининг даволаш курси камида 4 ҳафта, меъда ярасида – 6-8 ҳафта. Омепразолнинг 20 мг дан қисқа (1-2 ҳафталик) даволаш курси гастритни даволайди, гиперацидликни, таъсирланган меъда симптоматикасини бартараф қилади.\nHelicobacter pylori инфекциясида қуйидаги схема ишлатилади: 2 ҳафта давомида омепразол кунига 20-40 мг дан, кунига 2 марта 750 мг амоксициллин билан.\nЗоллингер-Эллинсон синдромида бошланғич доза – кунига 1 марта 60 мг, дозани кунига 3 марта 120 мг гача ошириш мумкин. Агар буюрилган доза кунига 80 мг дан юқори бўлса, унда уни бўлиш ва кунига икки марта, эрталаб ва кечқурун қабул қилиш тавсия қилинади.\nРефлюкс-эзофагитда ва эрозив эзофагитда кунига 20-40 мг дан 4-8 ҳафта давомида қабул қилинади. Кислотанинг аспирациясини олдини олиш учун, профилактика мақсадида омепразол 40 мг дан кечқурун ва операциядан 1-4 соат олдин эрталаб буюрилади.\nЖигар етишмовчилиги бўлган беморларга препарат кунига -20 мг дан тавсия қилинади. Агарда препаратнинг навбатдаги дозаси қабул қилинмаган бўлса, даволаш курсини илгари буюрилган дозаларда давом эттириш керак. Зарурати бўлганида шифокор билан маслаҳатлашиш керак.\nОмепразол одатда яхши ўзлаштирилади. Энг тез-тез учрайдиган ножўя таъсирлари – ич кетиши, бош оғриғи, тери тошмалари. Бу ножўя таъсирлари шундай оғир бўлиши мумкинки, баъзида ҳатто даволашни тўхтатиш керак бўлади. Оғир беморларда баъзида марказий нерв тизими (МНТ) га таъсири (қисқа вақтга онгнинг чалкашиши) кузатилган. Артралгия, миалгия, лейкопения, тромбоцитопения, жигар функциясининг бузилишлари ва бошқа ножўя таъсирлар жуда кам кузатилган. Агар йўриқномада кўрсатилмаган ножўя таъсирлари пайдо бўлса шифокорга хабар бериш керак.\nИндивидуал юқори сезувчанлик. Омепразолни қўллашга маълум бўлган бошқа мумкин бўлмаган ҳолатлар йўқ, аммо эҳтиёткорлик чораларига риоя қилиш керак.\nОмепразол жигарда оксидланиш йўли билан метаболизмга учрайдиган дорилар- фенитоин, варфарин, диазепамни организмдан чиқарилишини кечиктириши мумкин. Соғлом шахсларда тефилмен ва пропранолол билан ўзаро таъсири йўқ, балки бу дориларнинг дозасини пасайтириш керак бўлиши мумкин. Омепразол меъданинг хлорид кислотаси секрециясини кучли ва давомли сусайтириши туфайли, сўрилиши учун меъданинг кислотали муҳити муҳим аҳамиятга эга бўлган дори воситалар (масалан, кетоконазол, ампициллин – эфир, темир тузлари) ни сўрилишини назарий жиҳатдан пасайтириш мумкин. Клиник тадқиқотларда антацидлар омепразол билан бирга қўлланган.\nОмепразол билан даволаниш даврида чекиш ва алкоголь истеъмол қилишдан сақланиш керак, чунки меъданинг шиллиқ қаватини таъсирланиши юз беради, препаратнинг сўрилиши бузилади ва даволаш кечикади. Кларитромициннинг қондаги концентрациясини (ўзаро) оширади.\nОмепразол билан узоқ муддатли даволанишда, ўсмани ривожланиши мумкинлигини истисно қилиш учун, беморларда кузатув олиб бориш керак. Омепразол билан даволаш бошлаганидан кейин симптоматик яхшиланиш, хавфли ўсма бор бўлиши мумкинлигини истисно қилмайди, шунинг учун даволашни бошлашдан олдин беморларда хавфли ўсма мавжудлигини истисно қилиш белгиланган.\nОмепразол меъдани суюқ ва қуюқ овқатдан бўшалишига, ички омил секрециясига, пепсиннинг ишлаб чиқарилишига таъсир қилмайди. Омепразолнинг 14 кунлик қўллашдан кейин соғлом шахсларда меъдада тирик бактерияларнинг сони аҳамиятли ошган.\nДаволаш тўхтатилганидан кейин барча ўзгаришлар 3 кун давомида меъёрига келади. Меъданинг кислоталиги пасайганида оғиз орқали юқувчи инфекциялар (сальмонеллёз) билан касалланиш хавфи ошади, чунки меъданинг хлорид кислотаси бу бактерияларнинг, балки вирусларнинг ҳам асосий истеъмолчисидир. Шунинг учун иммун тизимининг патологияси бўлган беморлар учун эҳтиёткорлик чораларига риоя қилиш керак (иммунодепрессантларни қўллаётган ва бошқалар).\nОмепразолни она сутига ўтиши номаълум. Янги туғилган чақалоқларда жиддий реакциялар ривожланиши мумкинлиги туфайли, онанинг омепразолни қўллаши зарур бўлган ҳолда, эмизишни тўхтатиш керак.\nКлиник маълумотларнинг йўқлиги туфайли, препаратни хомиладорликда, эмизиш даврида ва болаларга буюриш мумкин эмас.\nУйқучанлик, ҳолсизлик ва марказий нерв тизими томонидан бошқа самараларни ўзида ҳис қилувчи шахсларга буюришда эҳтиёткорликка риоя қилиш керак.\nДозани ошириб юборилиши хақида маълумотлар йўқ. Одамда препарат кунига 360 мг гача дозада яхши ўзлаштирилади. Специфик антидоти йўқ. Омепразол оқсиллар билан кучли боғланади ва шунинг учун диализ самара бермайди. Дозани ошириб юбориш ҳолларида даволаш симптоматик ва ҳаётий фаолиятни ушлаб турувчи бўлиши керак.\n10 капсуладан алюминий фольга стрипларда. 3 ёки 10 стрип қўллаш бўйича йўриқномаси билан бирга картон қутида.


Белни бақувват қилувчи 6 та машқ » Ўзбекистон янгиликлари – Zamin.uz\nОфис шароитида муттасил ишлаш, ҳар қандай кишининг соғлиғига маълум маънода путур етказиши мумкин. Бунда, асосан, умуртқа зарар кўради. Кўп ёки нотўғри ўтириш умуртқа билан боғлиқ турли касалликларни келтириб чиқариши мумкин. Аммо бу каби кўнгилсизликларга тушиб қолмасликнинг йўллари бор ва бу жуда оддий. Турли жисмоний машқлар бел, умуртқа ва куракларни бақувватлаштириб борса бўлади. Қуйида ана шундай машқлардан энг яхши самара берувчи олтитаси ҳақида сўз юритилади.\n1. Тиззалаган ҳолда гантел кўтариш\nГантелни ўнг қўлингизга олинг. Чап оёғингизнинг тиззасини буклаган ҳолда ўриндиққа мослашиб олинг ва танангизни бироз эгган ҳолда чап қўлингиз билан уни кўтариб туринг. Чуқур нафас олиб, гантелни юқорига кўтаринг. Икки сониядан сўнг нафас чиқариб, гантелни секин-аста пастга туширинг. Барча ҳаракатларни елка ва бел мушаклари ёрдамида бажаринг.\n2. Қўлларни ортга ва орқага кўтариш\nТиззаларни бироз буккан ҳолда, ортга энгашинг, аммо бел тик бўлиши керак. Шу ҳолатда қўлларни ортга тисалтиринг ва имкон қадар ушлаб туринг. Сўнг яна аввалги ҳолатга қайтинг.\nБу бел учун жуда катта самара берувчи машқдир. Уни бажариш учун турник бўлса, кифоя. Турникда тўлиқ чўзилган ҳолатда, хотиржам осилинг. Сўнгра имкон қадар юқори, иложи бўлса, иякдан баланд тортилинг. Тортилиш вақтида қўлларингизни қанчалик кенг ушлаб олсангиз, бел мушаклари шунчалик мустаҳкамланади.\n4. Қорин билан ётган ҳолатда машқ бажариш\nҚорнингиз билан ётиб олинг ва тананинг олд қисмини қўлларингизни тўғрига чўзган ҳолда кўтаринг. Шундан сўнг, қўлларингизни жуфтлаштиринг. Қўллар тирсакдан юқори ҳолатда турган бўлиши керак. Нафас чиқарган ҳолатда қўлларни пастга туширинг ва шу машқни яна давом эттиринг.\n5. Тирсаклар ёрдамида машқ\nҚорин билан ётган ҳолатда бармоқларни бошнинг орқа қисмига бирлаштиринг. Нафас олган ҳолда тананинг олди қисмини имкон қадар юқори кўтаринг. 1-2 сониядан сўнг нафас чиқарган ҳолда танани пастга туширинг.\n6. Штанга ёрдамида машқ\nБу машқни “хайрли тонг” деб ҳам номлашади. Бўш штангани олинг ва уни елкаларингизга жойлаштиринг. Чуқур нафас олинг ва бўксани орқага чекинтириб, тўғри ҳолатда олдинга энгашинг. Ва яна олдинги ҳолатингизга қайтинг. Машқни шу тарзда давом эттиринг.\n21:44 Тошкентда талончилик билан телефон олиб қочувчилар қўлга олинди\n11:23 Ўзбекистонликлар тез орада Польшада ишлашлари мумкин бўлади


Қирғизистондаги яна бир зилзила Тошкентда сезилди\n11:03 / 29.06.2016\nҚирғизистонда 29 июнь куни 5,4 магнитудали зилзила содир бўлди. Зилзила эпиценри Тошкент шаҳридан 450 км, Андижон вилоятининг Марҳамат тумани марказидан 140 км, Қирғизистон пойтахти Бишкек шаҳридан 390 км масофада, Тожикистон ва Қирғизистон чегараси туташган ҳудудда жойлашди. Чуқурлиги - 17,2 км.\n"Тошкент" сейсмомаркази маълумотига кўра, бугун, 29 июнь куни маҳаллий вақт билан соат 02:38да Ўзбекистон пойтахтида ерости силкинишлари сезилди.\nЎзбекистон ФВВ хабарига кўра, Тошкентда қайд этилган зилзила кучи 2 баллни ташкил қилган.\nЕвропа-Ўрта ер денгизи сейсмология маркази маълумотига кўра, Тошкент вақти билан соат 3:57да ҳам Қирғизистон ҳудудида 4,5 балли зилзила қайд этилган. Бу зилзила Ўзбекистон ҳудудида сезилган-сезилмагани ҳақида маълумот йўқ.\nТошкент ва Фарғона водийси аҳолиси 26 июнь куни ҳам Қирғизистон ҳудудида содир бўлган 6,5 балли зилзила кучини сезишганди. Ўшанда Тошкентда 3, водий вилоятларида эса 3,5 баллик ер ости силкиниши қайд этилганди.


Ўзбекистонда коронавирус қайд этилганлар сони 50 872 нафарга етди — Sof.uz\n19.09 19:33 371 Ўзбекистон\n2020 йил 19 сентябрь соат 18:00 ҳолатига кўра, Ўзбекистонда коронавирус инфекцияси қайд этилганлар сони 50 872 (+238) нафарни ташкил этмоқда. Бу ҳақда Соғлиқни сақлаш вазирлиги жамоатчилик билан алоқалар бўлими хабар берди.\nЯнги касалланиш ҳолатларининг 183 нафари Тошкент шаҳрида, 33 нафари Наманган вилоятида ҳамда 22 нафари Тошкент вилоятида тана ҳарорати кўтарилганлиги ҳамда коронавирусга чалинган беморлар билан мулоқотда бўлганлиги сабабли намуна олинган фуқаролар орасида аниқланган.\nШу билан бирга, асли Китоб туманилик, похтахтимизда даволанган 70 ёшли Р.С. (аёл) ҳамда Олмалиқ шаҳрида яшаган 71 ёшли З.К. (аёл), жами 2 нафар коронавирусга чалинган бемор вафот этди.\nЭътиборли жиҳати, бугун айни пайтга қадар Тошкент шаҳрида 236 нафар, Тошкент вилоятида 89 нафар, Наманган вилоятида 72 нафар, Андижон вилоятида 21 нафар, Қашқадарё вилоятида 17 нафар, Самарқанд вилоятида 16 нафар, Хоразм вилоятида ҳам 16 нафар, Сурхондарё вилоятида 4 нафар, Фарғона вилоятида 3 нафар ҳамда Қорақалпоғистон Республикасида 2 нафар бемор тузалди.\nШундай қилиб, юртимизда 47 121 (+476) нафар коронавирус инфекциясига чалинган фуқаролар (93 фоиз) соғайган.\nҲозирда мамлакатимизда 3 326 нафар беморга шифокорларимиз томонидан белгиланган стандартлар бўйича даво чоралари кўрилмоқда.


WikiLeaks Туркия ҳукуматининг 300 мингга яқин электрон мактубларини эълон қилди\n09:55 / 20.07.2016\nWikiLeaks ташкилоти Туркиянинг ҳукмрон Адолат ва тараққиёт партияси аъзоларининг 300 мингга яқин электрон мактубларини ошкор этганини маълум қилди. Бу ҳақда, унинг Twitterдаги миттиблоглар саҳифасида хабар қилинган.\n"Президент Эрдўғоннинг ҳукмрон Адолат ва Тараққиёт партиясига тегишли жами 294 548та электрон мактублари эълон қилинди", - дейилади хабарда.\nWikiLeaks лойиҳаси 2006 йили ишга туширилган бўлиб, бир неча йиллардан бери махфий маълумотларни ошкор этиш билан шуғулланади. Унинг асосчиси Жулиан Ассанж Эквадорнинг Буюк Британиядаги элчихонасидан бошпана топган. Унга нисбатан ватанида жиноий иш қўзғатилган.\nТуркия нега президентлик бошқарув шаклига ўтди?\n21:06 / 15.07.2018\nТуркиядаги қонли тўнтаришга икки йил тўлди. У нега содир бўлганди?\n17:00 / 15.07.2018\nЎзбекистонлик журналистлар Туркияда магистратура ва доктарантурага ўқишга тавсия этилади\n22:30 / 14.07.2018


Тадбирдан кўзланган асосий мақсад - Япония Халқаро молия маркази делегациясини Ўзбекистонда амалга оширилаётган ижтимоий-иқтисодий ислоҳотлар билан таништириш, сўнг эса Япония ҳукумати учун ҳисобот тайёрлашдан иборат.\nУчрашувда Япония Халқаро молия маркази фаолиятининг тақдимоти бўлиб ўтди. JCIF – бу Япониянинг етакчи хусусий молия муассасалари Япония Молия вазирлиги билан биргаликда амалга оширган қўйилмалари туфайли 1983 йилнинг март ойида ташкил топган, халқаро молияга ихтисослаштирилган тадқиқот институти эканлиги таъкидлаб ўтилди.\nЎз навбатида хорижий меҳмонлар Ўзбекистон Республикасининг нефт-газ саноатидаги салоҳияти билан таништирилди. Шу маънода Устюрт ГКМ, GTL ва Қандим ГҚЗ каби амалга оширилган муҳим лойиҳаларга алоҳида урғу берилди.\nСўнгги ўзгартириш: 09.02.2018 15:39


Назарбоев қочқинлар ичида террорчилар ҳам бўлиши мумкинлигидан огоҳлантирди\n16:54 / 16.10.2015\nҚозоғистон президенти Нурсултон Назарбоев Европага юз минглаб ададда келаётган қочқинлар орасида кечаги террорчилар ҳам яширинган бўлиши мумкинлигидан огоҳлантирди. Бу ҳақда у МДҲга аъзо давлатлар раҳбарлари кенгашининг навбатдаги йиғилишидаги чиқишида баёнот берди.\n“Бўлаётган воқеалар бизнинг ташкилотимиздан тегишли ривожланишни, янги шароитларга мослашишни талаб қилмай қолмайди. МДҲ ҳам тадрижий ривожланиши, янги реалияларга мослашиши, глобал таҳдидларга жавоб бера олиши керак”, - деди у.\nХусусан, у халқаро хавфсизлик масалалари, жумладан, террорчилик ва миграцион инқирозни эсга олди.\n“Миграцион инқирозни ҳал қилишга улкан молиявий имкониятларни жалб қилиш талаб этилади”, - таъкидлади Назарбоев.\nБундан ташқари, у муҳожирлар ичида террорчилар яширинган бўлиши мумкинлигини таъкидлади. Шунингдек, у Афғонистондаги вазият мураккаблашиб бораётганини ва бу бутун минтақага таҳдид солаётганини таъкидлаб ўтди.


Ўзбекистонда аҳолини рўйхатга олиш нима учун керак?\n11 июль — Халқаро аҳолишунослик куни. 1969 йили шу санада Бирлашган Миллатлар Ташкилотининг репродуктив саломатлик, оилани режалаштириш, аҳоли ҳолатини ўрганиш бўйича аҳолишунослик фонди (UNFPA) ташкил этилган эди. Фонднинг 50 йиллиги муносабати билан БМТ ва ҳукумат вакиллари иштирокида анжуман бўлиб ўтди. Мазкур анжуман доирасида 2022 йил кузида Ўзбекистонда ўтказилаётган йирик миқёсли тадбир — аҳолини рўйхатга олиш ва унинг аҳамияти хусусида ҳам сўз борди.\nАнжуманда қайд этилгандек, аҳолини рўйхатга олиш муайян вақт ичида мамлакатдаги барча шахсларга тааллуқли демографик, иқтисодий ва ижтимоий маълумотни тўплаш, бирлаштириш, баҳолаш, таҳлил қилиш ва тарқатиш жараёнидир. У аҳоли тўғрисидаги энг ишончли манба ҳисобланади.\n2019 йил 5 февралда «Ўзбекистон Республикасида 2022 йилда аҳолини рўйхатга олишни ўтказиш концепциясини тасдиқлаш тўғрисида»ги Президент фармони қабул қилинган.\nДавлат статистика қўмитаси раис ўринбосари Маҳмуджон Зиёдуллаевнинг баён қилишича, мазкур тадбирни амалга оширишда жойларда комиссиялар иш бошлаган, халқаро ташкилотлар билан ҳамкорлик йўлга қўйилган, «Аҳолини рўйхатга олиш тўғрисида»ги қонун лойиҳаси ишлаб чиқилган.\nБМТ Барқарор ривожланиш мақсадларининг қарийб 40 фоизи бевосита аҳоли билан боғлиқ. Шу боис аҳолини рўйхатга олиш тадбири мамлакатнинг ривожланган ва орқада қолаётган соҳаларини, ютуқ ва камчиликларини ҳам аниқлашда муҳим рол ўйнайди.\nЎзбекистон мустақил давлат сифатида илк бор ўз аҳолисини рўйхатдан ўтказмоқда.\nМаҳмуджон Зиёдуллаевнинг маълумот беришича, Ўзбекистон ҳудудида илк бор аҳолини рўйхатга олиш тадбири 1897 йилда амалга оширилган. Унда мавжуд аҳоли сони, ёши, таркиби, оилалар сони, этник гуруҳлар, туғилиш ва ўлим кўрсаткичларини жамлаш мақсад қилинган. Шундан сўнг 1926, 1939, 1959, 1970, 1970, 1980 йилларда ҳамда энг охирги марта 1989 йилда аҳоли рўйхатдан ўтказилган.\n1926 йилда аҳоли сони 4 млн 600 минг нафарни ташкил этган бўлса, ҳозирда 33 млн.дан ортиқроқни ташкил этади.\nСўнгги рўйхатга олиш тадбиридан бери ҳозирга қадар демографик ҳолат ҳақидаги маълумотлар Фуқаролик ҳолати далолатномаларини ёзиш бўлимларидаги туғилиш ва вафот этиш кўрсаткичлари, Ички ишлар вазирлиги бошқармаларининг мамлакатга кўчиб келганлар ва кўчиб кетганлар ҳақидаги ахбороти асосида йиғиб келинган.\n— Аҳолини рўйхатга олиш маълум бир санада Ўзбекистон аҳолисининг сони, ёши, жинси, диний ва этник таркиби, оилавий аҳволи, маълумот даражаси, уй-жой билан таъминланганлиги, иқтисодий фаоллиги, даромад олиш манбалари, ногиронлиги хусусида батафсил маълумот олишга ёрдам беради. Шунингдек, аҳоли жон бошига макроиқтисодий кўрсаткичларнинг тақсимланишини ҳисоблашда ишлатилади, миграция ҳолатини, меҳнат ресурслари тақсимотини аниқ кўрсатиб беради.\nҲудудларни ривожлантириш, аёллар ва болалар саломатлигини сақлаш бўйича ишларнинг манзилли амалга оширилиши учун ҳам ахборот манбаси бўлиб хизмат қилади.\nМиллий барқарор ривожланиш мақсадларининг қай даражада амалга оширилаётгани бўйича мониторинг юритиш бу статистик кўрсаткичлар муҳим ҳисобланади. Халқаро рейтинглардаги мамлакатнинг ўрни ҳам шу кўрсаткичлар асосида белгиланади. Бутун дунё бўйича демографик кўрсаткичларни қайд этишда ҳам ҳисса қўшади, — дея қўшимча қилди Давлат статистика қўмитаси раис ўринбосари.\nUNFPA'нинг Ўзбекистондаги вакили ўринбосари Камолхон Инъомхўжаевнинг баён қилишича, аҳолини рўйхатга олиш бутун дунё бўйича раундлар доирасида амалга оширилади. Бутун дунё аҳолисининг 24 фоизи қамраб олинган 2010 йилги раундда Ўзбекистон иштирок этмаган эди. 2020 йилги раудда саноқли давлатлардан ташқари барча дунё мамлакатлари, шунингдек, Ўзбекистон ҳам иштирок этмоқда, бу раундда аҳолининг 97.5 фоизини қамраб олиш режалаштирилган.\nUNFPA Ўзбекистонда 2022 йилда ўтказиладиган аҳолини рўйхатга олиш тадбирининг юқори даражада ўтиши учун қуйидаги ёрдамларни кўрсатади:\nАҚШ аҳолини рўйхатга олиш бюросининг методологиясига асосланиб, қўллаб-қувватланиши талаб этиладиган соҳаларни аниқлаш;\nаҳолини рўйхатга олиш тўғрисидаги қонун лойиҳасининг рўйхатга олиш ва режалаштириш бўйича юқори малакали мутахассислар томонидан кўриб чиқилиши;\nаҳолини рўйхатга олиш режаси Россиянинг статистика агентлигидан аҳолини рўйхатга олиш бўйича халқаро эксперт кўмагида ишлаб чиқилиши.\n22:50 / 09.01.2020\nСергей Лавровнинг Ўзбекистонга ташрифи бир неча кунга сурилди\n19:54 / 06.01.2020\nЎзбекистон-Қирғизистон чегарасида низо келиб чиқди


Жиззахда мудҳиш ЙТҲ: икки киши тириклайин ёниб кетди\n“Cobalt” ҳайдовчиси ва унинг йўловчиси куйиш жароҳатидан вафот этган. “ГАЗ-31” ҳайдовчиси эса туман тиббиёт бирлашмасида ҳаётдан кўз юмган. 10.03.2021, Sputnik Ўзбекистон\nТОШКЕНТ, 10 мар — Sputnik. Жиззах вилояти Фориш туманида содир бўлган йўл-транспорт ҳодисасида уч киши ҳалок бўлди. Бу ҳақда вилоят ИИБ матбуот хизмати хабар қилмоқда.ЙТҲ “Жиззах - Фориш - Қизилча” 4Р-36 йўлининг 85- километрида рўй берган. Навоий вилояти Нурота тумани Синтоп қишлоқ фуқаролар йиғинида яшовчи Ж.С. бошқарувидаги “Cobalt” З.Д. бошқарувидаги “ГАЗ-31” билан тўқнашган.Кўнгилсиз ҳодиса оқибатида “Cobalt”да ёнғин келиб чиққан. Натижада ушбу автомашина ҳайдовчиси Ж.С. ва унинг йўловчиси Х.Г. куйиш жароҳатидан вафот этган. “ГАЗ-31” ҳайдовчиси Б.Т. ҳам туман тиббиёт бирлашмасида кўрсатилган ёрдамга қарамасдан ҳаётдан кўз юмган.Мазкур автомашинада бўлган ҳайдовчининг ҳамқишлоғи йўловчи И.Э. эса бош мия ёпиқ жароҳати, бош мия чайқалиши, чап болдир суягининг ёпиқ синиши ташхиси билан шифохонанинг травматология бўлимига ётқизилган.Ҳолат юзасидан жиноят иши қўзғатилган.\n10:30 10.03.2021 (янгиланди: 16:41 01.04.2021)\n“Cobalt” ҳайдовчиси ва унинг йўловчиси куйиш жароҳатидан вафот этган. “ГАЗ-31” ҳайдовчиси эса туман тиббиёт бирлашмасида ҳаётдан кўз юмган.\nТОШКЕНТ, 10 мар — Sputnik. Жиззах вилояти Фориш туманида содир бўлган йўл-транспорт ҳодисасида уч киши ҳалок бўлди. Бу ҳақда вилоят ИИБ матбуот хизмати хабар қилмоқда.\nЙТҲ “Жиззах - Фориш - Қизилча” 4Р-36 йўлининг 85- километрида рўй берган. Навоий вилояти Нурота тумани Синтоп қишлоқ фуқаролар йиғинида яшовчи Ж.С. бошқарувидаги “Cobalt” З.Д. бошқарувидаги “ГАЗ-31” билан тўқнашган.\nКўнгилсиз ҳодиса оқибатида “Cobalt”да ёнғин келиб чиққан. Натижада ушбу автомашина ҳайдовчиси Ж.С. ва унинг йўловчиси Х.Г. куйиш жароҳатидан вафот этган.\n“ГАЗ-31” ҳайдовчиси Б.Т. ҳам туман тиббиёт бирлашмасида кўрсатилган ёрдамга қарамасдан ҳаётдан кўз юмган.\n17 Декабр 2020, 10:00\nМазкур автомашинада бўлган ҳайдовчининг ҳамқишлоғи йўловчи И.Э. эса бош мия ёпиқ жароҳати, бош мия чайқалиши, чап болдир суягининг ёпиқ синиши ташхиси билан шифохонанинг травматология бўлимига ётқизилган.


«Солиқ ва божхона хабарлари» газетасининг 2015 йил 3 март 9-сони - Gazeta.Norma.uz\n«Солиқ ва божхона хабарлари», №9, 2015й. 3 март\nБугунги кунда бизнес, ижтимоий соҳа, ҳуқуқни муҳофаза қилиш фаолиятини, сиёсат, маданият, фан – умуман жамиятимиз ҳаётини аёлларсиз тасаввур қилиб бўлмайди. Уларнинг оиладаги ўрни, болалар тарбиясидаги роли беқиёсдир. Давлатимиз томонидан аёлларнинг жамиятимиз ҳаётидаги ўрни юксак баҳоланиб, уларга турли имтиёзлар тақдим этилмоқда.\nШарофат Нориева иссиқхоналарда етиштираётган манзарали, игнабаргли ва мевали дарахт кўчатлари, бир йиллик ёхуд тувакли гул кўчатлари бино ва кўчалар атрофини безаб, одамларга эстетик завқ улашаётир. Жиззах вилоятини кўкаламзорлаштириш, гулзорга айланишида Шарофат опанинг муносиб ҳиссаси бор.\nДавлат божхона қўмитасининг АВ томонидан 19.01.2015 йилда 818-1-сон билан рўйхатдан ўтказилган қарори билан Реимпорт божхона режими тўғрисида низомга ўзгартиришлар киритилган.\nТехнологияларнинг жадал ривожланиши боис илгари сотиб олинган товар-моддий захираларнинг бир қисми талабгир бўлмай қолди (ноликвидга айланди). Уларни харид қилиш харажатларини қоплаш учун биз ушбу ТМЗни сотмоқчимиз. Ноликвид товар-моддий захираларни реализация қилиш улгуржи савдога кирадими?\nБугунги кунда амалда ҳар қандай корхонанинг фаолият юритиши ва ривожланиши кўп жиҳатдан муассис ва раҳбарнинг молиявий ҳисоботни таҳлил эта билиш маҳоратига боғлиқ дейиш мумкин. Зотан, бу ҳол ташкилотнинг жорий ва истиқболдаги молиявий ҳолатини баҳолашдан ташқари, маблағларнинг мақбул манбаларини аниқлаш ҳамда хўжалик юритувчи субъектнинг сармоя бозоридаги мавқеини чамалаб кўриш имконини ҳам беради.\nКорхонанинг барча ходимлари кўмир ва ўтин сотиб олишга моддий ёрдам кўрсатилиши тўғрисида ариза беришди. Кўмир ва ўтин харид қилиш учун моддий ёрдамни Солиқ кодексининг қандай моддасига киритиш мумкин ва унга ЖШДС, ЯИТ ва суғурта бадаллари солинадими?\nСолиқ кодексининг 375-моддасига киритилган ўзгартишга биноан якка тартибдаги тадбиркорларга муайян имтиёз берилди. Касб-ҳунар коллежи битирувчиси бу имтиёздан фойдаланиш учун қайси йилда ўқишни тамомлаган бўлиши керак: 2015 йилдами ёки охирги 3 йиллик даврдами? Бу имтиёзни қўллаш учун қайси ҳужжат асос бўлиб хизмат қилади?\nМен ер участкасига эгаман. Унинг умумий майдони 0,08 га (800 кв.м). Шундан 0,03 гектаридан тадбиркорлик фаолиятида фойдаланаман, унда умумий овқатланиш шохобчасини очганман. 2015 йилда ер солиғини қандай ставкаларда тўлашим керак?\nЕр участкамиз 2 744 кв.метрни, унда жойлашган 4 қаватли бинонинг умумий майдони 4 779 кв. метрни ташкил этади. Биз уни юридик шахсга ижарага берамиз. ЯСТнинг энг кам миқдори ҳисоб-китобида қайси майдонни кўрсатиш керак? Фақат ер участкасиними ёки тўрт қаватли бино майдони + унинг атрофидаги ер участкаси ҳудудиними?\nРоссия Давлат думаси жисмоний шахсларнинг мол-мулкидан олинадиган янги солиқ тўғрисидаги кўпдан буён баҳс мавзуси бўлиб келаётган масалага ниҳоят нуқта қўйиб, солиқни модернизация қилиш ва уни кадастр қийматига ўтказиш ҳақида қонун қабул қилди.\nБанк истеъмол кредити маблағлари ҳисобидан фуқароларга маҳсулотларни сотиш чакана савдо фаолияти ҳисобланадими ёки улгуржи? Адлия вазирлиги томонидан 14.01.2010 йилда 2065-сон билан рўйхатдан ўтказилган Низом талаблари банк истеъмол кредити маблағлари эвазига фуқароларга маҳсулотларни сотишдан тушган тушумларга нисбатан татбиқ этиладими?\nКорхонамиз ун ишлаб чиқарувчи корхонага буғдой етказиб беради. Буғдойдан тайёрланган ун корхонамиз томонидан 15 кун ичида олиб чиқиб кетилиши керак. Корхонамиз ушбу омбордаги ўзига тегишли унни савдо фаолияти билан шуғулланувчи бир нечта якка тартибдаги тадбиркорларга сотади. Бу фаолиятимиз маҳсулот ишлаб чиқариш ва савдо қилиш қоидаларига мос келадими?\nМамлакатимизда изчиллик билан амалга оширилаётган улкан ислоҳотларнинг бош мақсади энг олий қадрият ҳисобланган инсон ҳамда унинг демократик ҳуқуқ ва эркинликларини тўла рўёбга чиқаришга қаратилган. Жиноят-процессуал қонунчилигида белгиланган процессуал мажбурлов чоралари тизимига янги – уй қамоғи тарзидаги эҳтиёт чорасининг киритилиши ҳам ушбу йўналишда амалга оширилаётган ислоҳотларнинг мантиқий давоми бўлди.\n«Norma» профессионал ривожланиш марказида жисмоний шахслардан олинадиган даромад солиғи (ЖШДС)ни ҳисоблаш ва тўлаш масалаларига бағишланган бир нечта семинар ўтказилди. Семинарлар вақтида тингловчилар кўплаб саволлар беришди, бир талай муаммоли вазиятларни муҳокама қилишди.\nМЧЖ банк билан 500 млн сўм кредит берилиши тўғрисида шартнома тузди. Кредит мажбуриятлари таъминотини АЖ тақдим этди. МЧЖ, банк ва АЖ 500 млн сўмга ипотека шартномасини туздилар. МЧЖ ўзининг кредит мажбуриятларини бажармаганлиги муносабати билан банк хўжалик судига ундиришни АЖнинг гаровдаги мол-мулкига қаратиш тўғрисида ариза билан мурожаат қилди. АЖ хўжалик судига гаровдаги мол-мулкнинг ҳақиқий қийматини аниқлаш тўғрисида ариза билан мурожаат қилди. Суд АЖнинг даъво талабларини қондиришдан бош тортди.\nАмалиётдан олинган мисолларда суғурта шартномасида франшизани қўллашнинг асосий шартлари. Уларни билсангиз, хатарлар ва корхонангиз фаолият туридан келиб чиқиб энг мувофиқ шартларни танлай оласиз.\nҚонунда айтилишича, биржалар ўз фаолиятини товар-хом ашё, фонд ва валюта биржалари тарзида амалга оширадилар. Бу биржанинг фирма номида биржа фаолияти тури кўрсатилиши кераклигини билдирадими?


hidoyat.uz – “Мовароуннаҳр” нашриётининг сайти - САХОВАТЛИ, МУРУВВАТЛИ БЎЛАЙЛИК\nСАХОВАТЛИ, МУРУВВАТЛИ БЎЛАЙЛИК\n2016 йил 7 июл\nСахийлик пайғамбарларнинг хулқларидандир. Сахийларни Аллоҳ таоло яхши кўради. Расулуллоҳ (соллаллоҳу алайҳи ва саллам) инсонларнинг энг саховатлиси эдилар. У зот Рамазонда янада саховатли бўлиб кетар, шамолдан ҳам кўп яхшилик қилар эдилар.\nИмом Термизий Анас ибн Молик (розияллоҳу анҳу)дан ривоят қилади: «Расулуллоҳ (соллаллоҳу алайҳи ва саллам): “Рамазонда қилинган садақа садақанинг энг афзалидир”, деб марҳамат қилдилар».\nСахийлик кишининг молу давлати зиёда бўлишига ва фаришталарнинг дуосига сабаб бўлади. Абу Ҳурайра (розияллоҳу анҳу)дан ривоят қилинади: Расулуллоҳ (соллаллоҳу алайҳи ва саллам): «Банда тонг оттирганида икки фаришта тушади. Улардан бири: “Ё Аллоҳ, инфоқ қилувчиларга ўрнини қоплайдиган нарса ато эт”, дейди. Иккинчиси: “Ё Аллоҳ, хасис-зиқналарга талафот бергин”, дейди».\nАллоҳ таоло Қуръони каримда марҳамат қилади: «Мол (бойлик)ларини кечаю кундуз, пинҳонаю ошкора эҳсон қиладиган кишилар учун Парвардигорлари ҳузурида (махсус) мукофотлари муҳайёдир. Уларга (охиратда) хавф ҳам бўлмас ва улар ташвиш ҳам чекмаслар» (Бақара, 274).\nКалбий айтади: «Али ибн Абу Толибнинг тўрт дирҳамдан бошқа пули йўқ эди. Бир дирҳамни кечаси, бирини кундузи, бирини ошкора, бирини эса махфий садақа қилди. Шунда Расулуллоҳ (соллаллоҳу алайҳи ва саллам): “Нима учун бундай қилдинг”, дедилар. Али (розияллоҳи анҳу): “Менга ваъда қилган нарсасини Аллоҳга вожиб этиб қўйишни хоҳладим” деди. Расулуллоҳ (соллаллоҳу алайҳи ва саллам): “Билгинки, шу нарса сенгадир. Киши мол-давлатини қандай ниятда сарфлашни қасд қилса, ниятига мувофиқ ажр-мукофотга эришади”, дедилар».\nБиз барча ишларимизда Расулуллоҳ (соллаллоҳу алайҳи ва саллам) суннатларига эргашганимиз каби, фазилатларни касб қилишда ҳам у зот (алайҳиссалом)га эргашишимиз лозим. Бинобарин, муборак Рамазон ойида янада саховатли бўлиб, сахийлик сифатини ҳам ўзимизга касб қилайлик.\nБектемир тумани бош имом-хатиби\n605 марта ўқилган.


Тақирбошлар жиноятими ёки мастлик оқибатими?\nСўнгги бир неча кун ичида Россиянинг Санкт-Петербург шаҳрида ўзбекистонлик уч фуқаро ўлдирилди. Айни пайтда бу қотилликлар бўйича жиноят иши қўзғатилиб, тергов олиб борилмоқда.\n29 март куни шаҳарнинг Виборг туманида 36 ёшли ўзбекнинг жасади топилган эди. У калтакланган, олти жойидан пичоқланган ва оёқлари боғланган ҳолда топилган. 8 апрель куни эса Санкт-Петербургнинг Пушкин туманидаги қурилиш майдончасида калтаклаб ўлдирилган яна икки ўзбекистонлик жасади топилди.\nСанкт-Петербург шаҳри прокуратурасининг “Озодлик” мухбири билан гаплашган вакили жиноятнинг асл сабаби ўлган икки ўзбек ўртасида маст ҳолда чиққан жанжал бўлиши мумкинлигини билдирди.\n“У ерда маст ҳолдаги икки ўзбек жанжаллашиб кетган ва қаттиқ муштлашув бўлган. Бу қотилликка миллий нафрат асосидаги ҳаракат сабаб бўлмаган. Ҳозирча жиноятни содир этишда гумон қилиниб бир шахс қўлга олинди. Аммо ўлдирилган ва қўлга олинганлар шахсига оид бошқа маълумот бера олмайман”, - деди прокуратура вакили.\nШунингдек, 29 март куни ўлдириб кетилган 36 ёшли ўзбек муҳожири шахсига оид маълумотларни ҳам аниқлаш имкони бўлмади. Аммо Петербург прокуратураси ҳар икки жиноят Ўзбекистондан келиб ишлаётган меҳнат муҳожирлари ўртасидаги ички жанжал сабабли келиб чиққан, деган тахминни асослироқ ҳисобламоқда.\nПетербургда кўп йиллардан бери истиқомат қилувчи ва Ўзбекистондан келиб кетаётган меҳнат муҳожирларини яхши танийдиган ўзбекистонлик тадбиркор эса бу тахминни мутлақо асоссиз, деб ҳисоблайди.\n“Бу ерда ўзбекистонлик меҳнат муҳожирлари ўртасида унақа жиддий ички келишмовчиликлар йўқ. Бу мардикорлар ўта камсуқум, журъатсиз ва айни вақтда русчани ҳам эплаб гапира олмайдиган одамлар. Бунинг устига, улар жуда тарқоқ ва бир-бири билан деярли борди-келди ҳам қилмайди. Бу уч ўзбек тақирбошлар томонидан ўлдирилганига ҳеч ҳам шубҳа қилмайман”, - деди тадбиркор.\nЎзбекистонлик тадбиркор сўзларига кўра, мутлақо ҳуқуқий ҳимоясиз юрган ўзбек ва Марказий Осиёнинг бошқа республикаларидан келган муҳожирларга нисбатан содир этилаётган жиноятлар юзасидан, одатда, жиноят ишлари қўзғатилади. Аммо бу ишларнинг охирига етказилгани ва жиноятчи жазо олгани жуда кам бўлади.\nРоссияда инсон ҳуқуқлари ҳимояси билан шуғулланаётган Баҳром Ҳамроев Россия ҳуқуқ-тартибот идоралари четдан келган меҳнат муҳожирлари, жумладан, ўзбекистонликлар тақирбошлар томонидан ўлдирилганини ҳеч қачон ошкора тан олмаслигини айтади.\n“Шахсан ўзим яқин хориждан Россияга келиб ишлаётган меҳнат муҳожирларига нисбатан содир этилган жиноятларга оид 40 дан ортиқ жиноят иши очилганига гувоҳ бўлганман. Бу борада менда ҳужжатлар бор. Аммо бу жиноят ишларидан бирортаси ҳали охирига етказилмаган ва жиноятчилар топилиб, жазоланмаган. Ўзбекистон фуқаролар шу тахлит ҳимоясиз юрар экан, уларни таҳқирлаган жиноятчилар жазоланмаслиги аниқ”, - деди Б.Ҳамроев.


"Сланец нефтини қазиб олиш кўрсаткичлари ўсади, бироқ бу бозор катта ва ўйлайманки, буни қопловчи омиллар бўлади. Масалан, сланец қазиб олиш кўрсаткичлари ўсишини қопловчи талабнинг ошиши, - деди Ал-Фалиҳ. - Биз сланец нефти - бозорнинг бир қисми эканини тан олишимиз керак".\nOPEC ва унинг таркибига кирмайдиган қатор мамлакатлар (OPEC+) 2016 йилнинг охирида Венада нефть қазиб олишни 2016 йил октябрь даражасидан суткасига 1,8 миллион баррелга қисқартиришга келишиб олишганди. 2017 йилнинг ноябрида келишув иштирокчилари уни 2018 йилгача узайтиришди. OPEC'нинг кейинги саммити 2018 йилнинг 22 июнида Венада бўлиб ўтади. Келишувга риоя қилишни назорат қилиш ва уни тузатишга доир тегишли тавсиялар ишлаб чиқариш учун икки ойда бир йиғилувчи вазирлар мониторинг қўмитаси тузилди. Унга Саудия Арабистони, Венесуэла, Кувайт, Жазоир, Уммон ва Россия вакиллари киради. Бугун, якшанба куни Уммонда мониторинг қўмитасининг навбатдаги йиғилиши бўлиб ўтади.


Хитойда коронавирус туфайли халқаро бокс турнири бекор қилинди\n23.01.20 15:26\tmsk\nУхань вокзалидаги одамлар тиббий ниқобларда. CCTV лавҳаси\nХитойда ўтказилажак бокс турнири бекор қилинди. Бунга ўпка яллиғланиши касаллигини келтириб чиқарувчи коронавируснинг тарқалиши сабаб бўлган, дея хабар беради «Азия-Плюс» Тожикистон Миллий олимпия қўмитаси маълумотига асосланган ҳолда.\nБокс бўйича мусобақалар Ухань шаҳрида 3-14 февраль кунлари ўтказилиши керак эди. Турнир давомида Осиё ва Океания мамлакатлари боксчилари 2020 йил Токио Олимпиадаси учун йўлланма олишлари режалаштирилганди. Турнирда қатнашиш учун Марказий Осиё мамлакатлари спортчилари ҳам тайёргарлик кўргандилар, бироқ Хитой ҳукумати турнирни бекор қилишга қарор қилди.\n«Коронавирус тарқалиши туфайли Ухань шаҳар маъмурияти одамларнинг ҳаёти ва соғлиги хавфсизлиги ўйлаб бокс бўйича мусобақани бекор қилди», — дейилади ташкилий қўмитанинг турнирда иштирок этмоқчи бўлган мамлакатлар бокс федерациясига йўллаган мактубида.\nЯқин орада Халқаро олимпия қўмитаси иширокчиларни турнир қаерда ва қачон бўлиб ўтишидан хабардор қилади.\nЎпка яллиғланиши касаллигини келтириб чиқарувчи коронавирус эпидемияси 2019 йил декабрда Ухань шаҳрида қайд этилди. Айнан шу шаҳарда кўпчилик одамлар мазкур вирус билан касалланган. 22 январь маълумотига кўра, касаллик 552 нафар одамда аниқланган, уларнинг 17 нафари вафот этган. Коронавирус билан касалланган одамлар (уларнинг аксарияти Хитойга саёҳат қилиб қайтган) — Таиланд, Жанубий Корея ва АҚШда аниқланди.


2016 йилги корейс тили бўйича билим даражасини аниқлаш халқаро имтиҳони (TOPIC) ҳақида - SanjarSaid\n2 й. аввал\tСалом, Корея!88\nКорея Республикасининг Тошкентдаги Таълим маркази 2016 йилнинг 17 апрель куни 46- халқаро Корейс тили бўйича билим даражасини аниқлаш имтиҳони бўлиб ўтишини маълум қилди. Мазкур имтиҳонлар Тошкент (Корея Республикаси Таълим маркази), Самарқанд (Чет тиллар институти), Нукус (Педагогика институти) ва Андижон (26-мактаб) шаҳарларида бўлиб ўтади.\nИмтиҳонда қатнашиш истагида бўлганлар 25 январь-5 февраль кунлари Тошкентда, бошқа шаҳарларда эса 4-5 февраль кунлари соат 9.00 дан 17.00гача муддатда рўйхатдан ўтиш учун ариза топширишлари талаб қилинади.\nБатафсил маълумотларни 291 81 83 (82) рақамлари орқали билишингиз мумкин.\nYan 19, 2016 sanjarsaid\nНизомиддин 1 йил аввал\n46 чи халкаро корейс тили имтихони якунидан сунг кейинги имтихон олиш вакти хакида маълумот берсангиз !